הוועדה המיוחדת לעניין הצעות חוק מסוימות שהועברו לדיון בה, כנסת 20, פרוטוקול מספר 6, 2015-10-13 09:00

אלי כהן: בוקר טוב לכולם, ראש חודש טוב, אנחנו פותחים היום את הישיבה הראשונה בהצעת החוק במסגרת התכנית הכלכלית לרשות החשמל.

אלי כהן: אנחנו נשמע היום את כל הנציגים הנוגעים בדבר, כמובן את השר יובל שטייניץ, שיבוא ויציג את מתווה הדברים.

אלי כהן: לאחר מכן ידברו נציגי משרד האוצר, אחריהם רשות החשמל וחברת החשמל.

אלי כהן: אם עוד נציגי עובדים או גופים פרטיים ירצו לבוא ולהביע, אנא תירשמו בדקות הקרובות.

אלי כהן: מכיוון שהיום אנחנו רוצים לבוא ולשמוע את כל בעלי העניין המרכזיים, אני מבקש מכולכם שההצגה תהיה עניינית, תמציתית ותיגע בדברים המרכזיים שעומדים על סדר היום.

אלי כהן: אנחנו נתחיל עם השר יובל שטייניץ להצגת החוק.

אלי כהן: בבקשה, אדוני השר.

יובל שטייניץ: שלום, בוקר טוב, כבוד היושב-ראש אלי כהן.

יובל שטייניץ: אני רוצה לברך את כל חברי הוועדה, חדשים כישנים, אופוזיציה וקואליציה, כולם מכובדים בעיני.

יובל שטייניץ: אני מקווה שכולם, לצד כל הדברים האחרים, ישקלו את השיקולים לגופו של עניין.

יובל שטייניץ: אדוני היושב-ראש, הרפורמה שאנחנו מדברים בה היום היא לא רק נכונה וטובה, היא חיונית והכרחית.

יובל שטייניץ: לא אני יזמתי אותה, כיוון שלא ידעתי עד לרגע האחרון שאני אמור להתמנות לשר האנרגיה בממשלה החדשה.

יובל שטייניץ: ברפורמה הזאת דובר עוד לפני כניסתי לתפקידי כשר אנרגיה.

יובל שטייניץ: מי שיזם אותה זה המצב וההכרה הברורה של כל גורמי הממשלה במשרד האנרגיה, במשרד האוצר, במשרד המשפטים, במועצה הכלכלית של ראש הממשלה, שהמצב הנוכחי הוא בלתי נסבל, בלתי אפשרי, ואי אפשר לפתח ולנהל כהלכה את משק החשמל ולבצע את הרפורמות הנדרשות, כולל בחברת החשמל, במצב הנוכחי.

יובל שטייניץ: אדוני היושב-ראש, דיברתי עם כמה משרי האנרגיה לשעבר, הם הרשו לי לצטט אותם, לפחות השניים האחרונים שקדמו לי ממפלגות שונות.

יובל שטייניץ: אחד, שר האנרגיה לשעבר, סילבן שלום, עד לפני מספר חודשים, והשני, שר האנרגיה שקדם לו, עוזי לנדאו.

יובל שטייניץ: שניהם אמרו בצורה חד משמעית שבמצב הנוכחי שר האנרגיה לא יכול להיות אחראי למשק החשמל, לרפורמות במשק החשמל, לביטחון אנרגטי.

יובל שטייניץ: מבחינה ציבורית הממשלה ושרי האנרגיה נתפשים כאחראיים על משק החשמל.

יובל שטייניץ: אם תהיה בצורת חשמל, אם יהיו הפסקות חשמל ממושכות במדינת ישראל, אם חברת החשמל תקרוס, השרים והממשלה בדרך הטבע ייתפשו כאחראים, אבל במצב הנוכחי אין להם שום יכולת לממש את אחריותם.

יובל שטייניץ: אני זוכר עוד כשר אוצר שהשר עוזי לנדאו התלונן בפניי ודרש רפורמה דומה בתחילת 2009, אבל אני, מאחר ולא היה לי זמן להתעמק בדברים, לא הבנתי כל כך על מה הוא מתלונן.

יובל שטייניץ: הוא אמר - אני אחראי כשר האנרגיה לאספקת אנרגיה, כולל חשמל, לאזרחי ישראל, לפיתוח משק החשמל כך שהוא יעמוד בצרכים העתידיים, כך שהוא יעמוד באירועים ביטחוניים או אירועים סביבתיים כמו רעידות אדמה או תקלות, אבל אין לי שום יכולת לממש את אחריותי, כי במצב הנוכחי יש רשות חשמל ויש מינהל חשמל, כאשר רשות החשמל איננה תופשת את עצמה ככפופה לי או לממשלה בכלל, ולכן יש לי אחריות בלי סמכות, אחריות שאינני יכולה לממש אותה.

יובל שטייניץ: אנחנו כאן מתקנים מצב שכל שרי האנרגיה האחרונים ראו צורך לתקנו, כל משרדי הממשלה ראו צורך בתיקון המצב.

יובל שטייניץ: ממשלה לא יכולה לתפקד כשאין בה בסוף אחריות וסמכות.

יובל שטייניץ: ממשלה לא יכולה לתפקד כשהחלטות ממשלה או החלטות השרים המופקדים בדבר לא מובאות לידי ביטוי ולא מובאות לידי יישום.

יובל שטייניץ: ממשלה לא יכולה לתפקד אם היא לא ממשלה.

יובל שטייניץ: הרפורמה הזאת היא רפורמה חיונית.

יובל שטייניץ: חיוני לאחד אחרי שנים של מלחמות ששיתקו במידה רבה את ההתפתחות במשק החשמל ואת ההוצאה של החלטות ממשלה או החלטות של שרי אנרגיה קודמים, לא שלי, מן הכוח אל הפועל.

יובל שטייניץ: חובה עלינו לאחד את מינהל החשמל ורשות החשמל לגוף אחד, להפסיק את העימותים הבלתי אפשריים האלה, הבלתי נגמרים האלה בין רשות החשמל למינהל החשמל, לאחד אותם לגוף אחד, לחדד את העובדה שרשות החשמל החדשה, שכוללת גם את מינהל החשמל שאחראי על תכנון משק החשמל לעתיד, מקיימת את מדיניות השר ומדיניות הממשלה יחד עם שמירה על העצמאות המוחלטת של הרשות בקביעת התעריפים.

יובל שטייניץ: יש היגיון שלא השר יקבע את התעריפים באופן אישי או יתערב בכל עת באופן אישי בתעריפי החשמל, אלא שהתעריפים הנגזרים מהמצב ונגזרים מהמדיניות ייקבעו על ידי גורם מקצועי, לכן הוכנה פה רפורמה.

יובל שטייניץ: אני רוצה להודות למשרד האוצר, שהוא היוזם העיקרי של הרפורמה.

יובל שטייניץ: הוא נתפס כבייבי שלי, אבל בעצם החוק הוא של משרד האוצר.

יובל שטייניץ: למשרד האוצר היה חלק מרכזי בגיבוש החקיקה הזאת.

יובל שטייניץ: לכל הגופים במשרד האוצר, בעיקר אגף התקציבים.

יובל שטייניץ: משרד האנרגיה, משרד המשפטים, משרד ראש הממשלה שיתפו פעולה יחד כדי להתניע את הרפורמה הזאת.

יובל שטייניץ: אדוני היושב-ראש, אני מציע שמשרד האוצר, שבעצם הכין את החוק יחד איתנו ועם שאר הגורמים, יציג את עיקרי החוק ועיקרי הרפורמה.

יובל שטייניץ: אני רוצה לומר דבר שאמרתי גם בהרמת כוסית בערב ראש השנה יחד עם היושבת ראש, אורית פרקש, ועם אנשי רשות החשמל.

יובל שטייניץ: כל פעם שיש רפורמה יש גם חששות מסוימים.

יובל שטייניץ: זה נכון בכל גוף.

יובל שטייניץ: זה נכון ברשות החשמל, זה נכון בחברת החשמל שנצטרך בה סוף סוף אחרי עיכובים של שנים להחליט ולבצע רפורמה.

יובל שטייניץ: דרך אגב, אני מודיע כאן חגיגית, ברגע שתהיה רשות חשמל חדשה, מאוחדת אני כשר האנרגיה אוכל להתחיל ביחד עם האוצר לתפוס ולהתניע רפורמה בחברת החשמל.

יובל שטייניץ: היום אני לא מרגיש שאני יכול לעשות את זה.

יובל שטייניץ: אמרתי לעובדי הרשות, ואני רוצה גם לחזור כאן על הדברים.

יובל שטייניץ: אני יודע שתמיד יש חששות.

יובל שטייניץ: עובדי הרשות , סגל הרשות וגם מינהל החשמל צריכים לדעת.

יובל שטייניץ: גם במינהל החשמל יש חששות.

יובל שטייניץ: יושבת פה יו"ר הרשות, עו"ד פרקש, ויושב-ראש מינהל החשמל, ד"ר יהודה ניב.

יובל שטייניץ: אנחנו מאחדים בין שני הגופים האלה.

יובל שטייניץ: אמרתי לעובדי הגופים, לאו דווקא ליושבי הראש, שהתוצאה הסופית תהיה גוף חדש, חזק יותר, בעל סמכויות ברורות יותר, שיהיה אמון לא רק על קביעת תעריפים ורישיונות, אלא שהסמכויות שלו יובאו והוא יהיה הגוף המרכזי והיחידי שיסייע לי ולממשלה בתכנון משק החשמל, בניהול משק החשמל, בפיקוח על משק החשמל.

יובל שטייניץ: אין לי ספק שכשאנחנו נתבונן ברפורמה הזאת בעוד שנה ושנתיים, למרות החששות שקיימים בדרך הטבע, אנחנו נראה רשות חשמל טובה יותר, אפקטיבית יותר, מחוזקת יותר, רשות חשמל חדשה שמאחדת את הפונקציות והסמכויות של מינהל החשמל עם רשות החשמל הנוכחית, רשות חשמל שהיא חלק מהממשלה, שהיא גוף שמסייע לממשלה בגיבוש המדיניות וביישום המדיניות.

יובל שטייניץ: אדוני היושב-ראש, אני מאוד מודה לך על ההזדמנות לשאת דברים בפתח הישיבה המכובדת הזאת.

יובל שטייניץ: אני מציע שעדי, נציגת האוצר, תציג בפנינו את עיקרי החוק והרפורמה.

אלי כהן: תודה רבה לך, אדוני השר.

אלי כהן: אנחנו נעבור לרכזת אנרגיה באגף התקציבים, עדי חכמון.

אלי כהן: עדי, ישבנו והספקתי לראות את המצגת.

אלי כהן: אני חושב שהמצגת הבאה היא מצגת קצרה, תמציתית וברורה.

אלי כהן: אני חושב שעל השקף הלפני אחרון שלה חשוב שתתעכבי.

<עדי חכמון: בוקר טוב לכולם.

<עדי חכמון: אנחנו מביאים כאן

<עדי חכמון: בעצם רפורמה שלוקחת שני גופים ומאחדת אותם לגוף אחד, על מנת להקטין את הבירוקרטיה ולאפשר למשק הזה להתפתח כמו שצריך.

<עדי חכמון: בואו ניתן קצת רקע.

<עדי חכמון: משק החשמל הוא משק עתיר השקעות, הוא משק של 30 מיליארד שקלים בשנה, שמנוהל היום על ידי רשות החשמל, משרד האנרגיה, מינהל החשמל במשרד האנרגיה.

<עדי חכמון: הרבה פעמים קשה לגופים שפועלים במשק הזה לדעת למי לפנות ואיך להתמודד מול הגופים האלה.

<עדי חכמון: יש חלוקת סמכויות לא מספיק ברורה.

<עדי חכמון: רישיונות שמאושרים גם על ידי השר, גם על ידי הרשות מביאים הרבה פעמים לכפל של דברים, לעיכוב בקבלת אישורים לרישיונות.

<עדי חכמון: אנחנו הרבה פעמים נמצאים בבג"צים של חברות שלא קיבלו את הרישיונות שלהם בזמן.

<עדי חכמון: אנחנו רוצים לראות תחרות במשק הזה.

<עדי חכמון: זה בפעם אחרת כשנדבר על שינוי מבנה אחר שנרצה להביא.

<עדי חכמון: במצב כזה שבו יש חוסר ודאות של רגולציה, אנחנו יודעים שכניסה של משקיעים חדשים במשק כל כך עתיר הון היא בעייתית.

<עדי חכמון: אנחנו רואים את המצב הקיים היום בו חברת החשמל היא כמעט הספק החשמל העיקרי, כאשר לאט לאט נכנסים יותר ויותר גופים פרטיים.

<עדי חכמון: עד לשנת 2020 אנחנו מניחים שכ-40% ממשק החשמל בישראל יסופק על ידי יצרנים פרטיים.

<עדי חכמון: אנחנו כבר לא בעולם שבו יש רק את חברת החשמל במשק הזה.

<עדי חכמון: מה אנחנו מציעים?

<עדי חכמון: אנחנו בעצם מציעים לקחת את מינהל החשמל, שנמצא היום במשרד האנרגיה והמים, את רשות החשמל, רשות שירותים ציבוריים חשמל, ולאחד אותם לגוף אחד, להכפיף אותם לשר, למדיניות השר, למדיניות הממשלה, לקבוע תפקידים ברורים בין השר, שיקבע את המדיניות, לבין הרשות שתקבע את ההסדרות או את הרגולציה.

<עדי חכמון: בתעריפים.

<עדי חכמון: אגב, נשמרת העצמאות המלאה של הרשות.

<עדי חכמון: השר לא מוסמך להתערב בנושא התעריפים.

<עדי חכמון: כמובן שכשהרשות תקבע את התעריפים היא תצטרך לקחת בחשבון את מדיניות השר, היא לא תוכל להתעלם ממדיניות השר, אבל אין שום התערבות של השר במדיניות התעריפים ובקביעת התעריפים.

<עדי חכמון: החוק מציין מה המדיניות שהשר יקבע.

<עדי חכמון: החוק משאיר את זה פתוח, אבל אנחנו מדברים על הרבה מאוד תחומים של מדיניות שהשר יצטרך לקבוע, בין אם זה תכנית אב שזה דבר חשוב, תמהיל דלקים, יתירות במשק האנרגיה, טכנולוגיות במשק האנרגיה.

<עדי חכמון: אני לא אעבור על כל הפרטים שכתובים בחוק, אבל בעצם מדובר על הרבה מאוד תחומים שבהם השר יקבע את המדיניות והרשות תקבע את הרגולציה, תקבע את ההסדרות, תקבע את התעריפים, תביא בחשבון את המדיניות ותפעל בהתאם למדיניות הזאת.

<עדי חכמון: היה מאוד חשוב לנו שהשר יפרסם ברשומות את עקרונות המדיניות, שיהיה ברור לרשות מה הם אותם עקרונות מדיניות, שהציבור ידע מה הם אותם עקרונות מדיניות שהשר קבע ובהתאם להם תפעל הרשות.

<עדי חכמון: אם היום כל רישיון שמקבל ספק פרטי צריך להגיע לאישור של הרשות ולאישורו של השר, אנחנו בעצם קובעים שרישיונות קטנים שהם לא ברמת המדיניות יאושרו רק על ידי הרשות.

<עדי חכמון: רישיונות שהם מעל 100 מגה ואט או רישיונות חלוקה והולכה, שהם רישיונות גדולים יותר, מאחוז מסוים יובאו לאישור השר.

<עדי חכמון: אמות המידה - מה שהיום נמצא ברשות יישאר ברשות.

<עדי חכמון: הרשות גם הופכת להיות הגוף היחידי שמבין בחשמל.

<עדי חכמון: היא היועץ של השר, היא זאת שתכין לשר את כל הדברים, בה השר יתייעץ כשהוא יקבע את המדיניות.

<עדי חכמון: לפני שהוא קובע את המדיניות, הוא מגיע להתייעצות עם מליאת רשות החשמל.

<עדי חכמון: אנחנו מייצרים כאן איזה שהוא גוף שיש לו שני כובעים.

<עדי חכמון: בכובע אחד הוא היועץ של השר, הוא הגוף היחיד שמבין בחשמל במדינת ישראל, הוא גם מייעץ לממשלה לפי בקשת השר, ובכובע אחר יש לו מליאה שקובעת תעריפים, שעושה את כל הרגולציה.

<עדי חכמון: בכובע השני הוא גוף עצמאי.

<עדי חכמון: בואו קצת נדבר על המצב הקיים לעומת מה שאנחנו מציעים.

<עדי חכמון: היום הרשות פועלת לפי מדיניות השרים - השרים זה שר האוצר ושר האנרגיה המים – לפי מדיניות הממשלה ובהתאם למטרות החוק.

<עדי חכמון: משרד האוצר קצת צמצם את עצמו בחוק הזה, למרות שזאת רפורמה שהוא מביא.

<עדי חכמון: אנחנו אומרים שהרשות הזאת תפעל בהתאם למדיניות שר התשתיות, האנרגיה והמים, ובהתאם למדיניות הממשלה.

אלי כהן: הסעיף הזה הוא סעיף שמקובל על משרד האוצר.

<עדי חכמון: בוודאי.

<עדי חכמון: הסעיף זה סעיף שמקובל על משרד האוצר.

<עדי חכמון: אנחנו הבאנו את התיקון הזה.

<עדי חכמון: אנחנו מודעים לזה שאנחנו באיזה שהוא מקום צמצמנו את עצמנו.

<עדי חכמון: במקומות מסוימים אולי טיפה הרחבנו את עצמנו.

יובל שטייניץ: אני, כשר אוצר לשעבר, חייב להגיד שזה מהלך היסטורי שמשרד האוצר מוכן לוותר על קצת מסמכויותיו לטובת שר אחר או משרד אחר.

<קריאה: במשרד הביטחון זה קורה כל הזמן.

יובל שטייניץ: לא.

<עדי חכמון: זה לא בהסכמה.

יובל שטייניץ: שם זה לא בהסכמה.

יובל שטייניץ: פה זה בהסכמה.

יובל שטייניץ: הייתה תובנה במשרד האוצר ששר האנרגיה צריך להוביל בשם הממשלה את מדיניות האנרגיה.

יובל שטייניץ: זה בהחלט מהלך לא פשוט מבחינת משרד האוצר.

יובל שטייניץ: כשר אוצר לשעבר אני יודע להעריך את זה.

<עדי חכמון: גם כאן חזרנו לשר האוצר.

<עדי חכמון: אם יו"ר הרשות מונה בעבר על פי הצעת השרים, שזה שר האוצר ושר האנרגיה והמים, ובאישור הממשלה, אנחנו בעצם מוכנים להפוך רמת התייעצות כך ששר האנרגיה והמים יתייעץ עם שר האוצר ויביא את מינוי היו"ר לאישור הממשלה.

<עדי חכמון: כפיפות היו"ר.

<עדי חכמון: יו"ר הרשות במצב הנוכחי לא כפוף לשר האנרגיה והמים.

<עדי חכמון: אנחנו מציעים בתיקון הזה שהוא יהיה כפוף לשר האנרגיה והמים.

<עדי חכמון: חשוב להדגיש - עוד מעט נדבר על יתר המרכיבים – שהמליאה, שהיא זאת שבסופו של דבר נותנת את הרישיונות, קובעת את ההסדרות, קובעת את התעריפים, נשארת עצמאית לחלוטין.

<עדי חכמון: כל הרכיבים שמעידים על עצמאות הרשות הם רכיבים שיישארו.

<עדי חכמון: עוד מעט נדבר עליהם.

מיכל בירן: באיזה אופן היא נשארת עצמאית, אם את יכולה קצת לפרט?

<עדי חכמון: את הרכב המועצה השארנו ללא שינוי.

<עדי חכמון: שינינו טיפה את המנגנון.

<עדי חכמון: אם בעבר כל הנציגים מונו על ידי שני השרים, במנגנון שאנחנו מציעים כל שר ממנה את הנציגים שלו, שזה מנגנון הרבה יותר פשוט שחוסך כל מיני בעיות שנתקלנו בהן בעבר.

<עדי חכמון: הוספנו משקיף למשרד להגנת הסביבה שיש לו הרבה דריסת רגל במשק הזה.

<עדי חכמון: המשרד להגנת הסביבה מאוד מעורב.

<עדי חכמון: אנחנו יושבים איתו הרבה מאוד, לכן היה נראה לנו הגיוני שייכנס משקיף מטעם המשרד הזה.

<עדי חכמון: רישיונות - זה אחד הנושאים הכי בעייתיים שיש היום במשק.

<עדי חכמון: היום הרישיון הקטן ביותר של pv צריך להגיע לאישור מליאת הרשות ולאישור השר.

<עדי חכמון: כמובן שזאת בירוקרטיה כפולה.

<עדי חכמון: אנחנו מציעים שהרישיונות הקטנים והבינוניים יאושרו רק על ידי רשות החשמל, רישיונות גדולים, שהם מעל 100 מגה ואט ויש להם השפעה קצת יותר גדולה על המשק, ורישיונות חלוקה, שלמחלק שלהם יש יותר מ-5% מהמשק, יובאו לאישור השר.

<עדי חכמון: הסדרות.

<עדי חכמון: עד היום נושא ההסדרות, איך עושים את ההסדרות, של מי הסמכות לעשות את ההסדרות, מתוקף איזה סעיף בחוק עושים את ההסדרות היה נתון במחלוקת.

<עדי חכמון: אנחנו מציעים לקבוע כאן במפורש שמי שיקבע את ההסדרות תהיה רשות החשמל, כדי למנוע את אותה בירוקרטיה ואת אותם ריבים בלתי נגמרים שיש בין הגופים האלה.

<עדי חכמון: הבטיחות, שבעבר הייתה במשרד האנרגיה תחת מינהל החשמל, בעצם עוברת להיות בתוך רשות החשמל החדשה.

<עדי חכמון: עכשיו אנחנו מגיעים לכל אותם סעיפים שמעידים על העצמאות של הרשות, בעצם נותנים לרשות להתנהל באופן עצמאי.

<עדי חכמון: אנחנו מדברים על כך שיהיה סעיף תקציבי נפרד לרשות, לא סעיף תקציבי בתוך משרד האנרגיה.

<עדי חכמון: יהיה ניהול תקציב בנפרד, חשב נפרד, יועץ משפטי נפרד.

<עדי חכמון: גם ניהול כוח האדם יישאר של הרשות באופן עצמאי, לא יהיה מנוהל על ידי המנכ"ל או על ידי השר.

<עדי חכמון: מה אנחנו מאמינים שאנחנו מביאים?

<עדי חכמון: אנחנו מביאים שינוי כך שהשחקנים במשק יבינו שיש להם כתובת אחת, יש גוף אחד שמתעסק בחשמל, לא שני גופים שמתנגחים או מתווכחים אחד עם השני.

<עדי חכמון: אנחנו מגדירים את המדיניות שהשר קובע, את העובדה שהרשות כפופה למדיניות שלו.

<עדי חכמון: אנחנו בעצם עושים כאן חלוקת סמכויות ברורה.

<עדי חכמון: יש לנו את השר שקובע את המדיניות, הוא חייב לפרסם את המדיניות הזאת.

<עדי חכמון: כולם ידעו מה המדיניות הזאת.

<עדי חכמון: גם הרשות תדע מה המדיניות.

<עדי חכמון: כל הדברים שהם בממשק יותר עם המשק יהיו אצל הרשות, הכל בהתאם למדיניות השר.

<עדי חכמון: מתן הרישיונות, קביעת הרגולציה, קביעת התעריפים, כל הדברים האלה יהיו אצל הרשות.

<עדי חכמון: מדובר בגוף אחד שיהיה אחראי על החשמל במדינת ישראל.

<עדי חכמון: יש עוד סעיף שהוספנו, אבל אנחנו נדבר עליו כשנקרא את החוק.

<עדי חכמון: הסעיף מדבר על כך שאנחנו מאריכים בשנה את הרישיונות של חברת החשמל שבסוף השנה פג תוקפם.

מיכל בירן: זה לא חוק טבע, את יודעת, שכל שנה פג להם הרישיון.

<עדי חכמון: כרגע, לפי החוק הקיים, פג הרישיון, לכן אנחנו מציעים להאריך בשנה את הרישיונות האלה.

דוד ביטן: למה אנחנו צריכים לחדש לחברת החשמל כל שנה, למה אי אפשר לתת להם לכמה שנים?

דוד ביטן: מה הרעיון?

מיכל בירן: כדי להחזיק אותם עם יד כפופה מאחורי הגב.

מיכל בירן: רציונאלי זה לא.

מיכל בירן: אי אפשר להסביר את זה בצורה רציונאלית בשום דרך.

<עדי חכמון: אפשר לפתוח על זה דיון.

אלי כהן: אני רוצה לחדד מספר נקודות על מנת שגם חברי הוועדה יבינו.

אלי כהן: השינויים המרכזיים שאנחנו מדברים עליהם זה למעשה כפיפות של היו"ר מתחת לשר.

אלי כהן: בנושאים מרכזיים של הרישיונות, של הייצור והחלוקה, שנכון להיום זה היה באישור הרשות והשר, בחלוקה זה הופך להיות היכולת של רשות החשמל בלי השר.

<עדי חכמון: ברישיונות שהם מתחת ל-5%.

דוד ביטן: ויתרת על סמכות, אני רואה, כבוד השר.

אלי כהן: כאן אפשר לתת 20 רישיונות של 5% ולהגיע ל-100%.

<עדי חכמון: נכון.

אלי כהן: בנושא של אישור בניית תחנות כוח פרטיות, אם עד יום נדרש אישור השר בלבד, היום עד 100 מגה ואט לא נדרש אישור השר.

<עדי חכמון: אנחנו מדברים על הרישיונות.

דוד ביטן: מכיוון שזה חלק מהחוק, אני שואל למה חברת החשמל לא יכולה לקבל לתקופת זמן הרבה יותר גדולה.

דוד ביטן: יש לזה סיבה מיוחדת?

אלי כהן: יש כאן מספר סוגיות, חבר הכנסת ביטן.

דוד ביטן: זה לא נשמע לי הגיוני.

דוד ביטן: הם מחזיקים את כל משק החשמל.

אלי כהן: אם נבוא וניקח גוף, שהוא לצורך העניין גוף ממשלתי והוא מונופול, ונעביר אותו - -

דוד ביטן: הוא לא מונופול, כפי שאני רואה.

אלי כהן: בתחום החלוקה והרישיונות הוא מונופול.

דוד ביטן: רק שם.

אלי כהן: אני לא יודע עד כמה הדבר נכון אם נעביר אותו לידיים פרטיות.

אלי כהן: אני חושב שאנחנו בהחלט צריכים לבוא ולשקול את זה.

דוד ביטן: שנה נראה לי מעט מידי.

אלי כהן: אנחנו צריכים לקבוע גבולות גזרה.

<אתי בנדלר: כבר יותר מ-10 שנים השנה הזאת נמשכת.

<עדי חכמון: האישור להקמה של תחנות זה מן הסתם חלק מהמדיניות, זה ייקבע בתכנית האב.

<עדי חכמון: מתן הרישיונות עצמם, קביעת הרגולציה לרישיונות וההסדרות לרישיונות יהיו ברשות.

אלי כהן: היום למעשה עד 100 מגה ואט היה נדרש אישור השר.

אלי כהן: בשינוי שמוצע, מתחת ל-100 מגה ואט הסמכות תהיה בידי רשות החשמל.

<עדי חכמון: בלבד.

דוד ביטן: אדוני השר, אמרת בתחילת דברייך שיש ויכוחים בין שתי הרשויות כל הזמן.

דוד ביטן: אתה יכול לתת לנו דוגמאות בעניין הזה?

יובל שטייניץ: אולי אני אתחיל דווקא בדוגמה היסטורית.

יובל שטייניץ: המצב כל כך בעייתי, עד שבכהונתי כשר אוצר המלחמות האין סופיות בין משרד האנרגיה ורשות החשמל, שלכאורה אמורה להיות זרוע של הממשלה, או בין מינהל החשמל ורשות החשמל ואולי גם רגולטורים אחרים, היו כאלו שאמנם בחוסר רצון אבל בסוף בהסכמה של שר האנרגיה דאז – אני מדבר על לפני 3,4 שנים - הוקם צוות ממשלתי.

יובל שטייניץ: כשראינו שתחנות הכוח הפרטיות תקועות לחלוטין ולא זזות, הוקם צוות ממשלתי להתנעת הקמתן של תחנות הכוח הפרטיות בראשות מנכ"ל משרד האוצר.

יובל שטייניץ: כל כך היה ברור שמשרד האנרגיה לא יכול לתפקד ולא יכול לממש את אחריותו על משק החשמל, שבלית ברירה הממשלה הטילה על מנכ"ל האוצר להתניע את התהליכים כי היה ברור שמשרד האנרגיה משותק ואין לו מספיק סמכויות.

יובל שטייניץ: הוא לא יכול היה ליישב את מלחמת העולם הזאת בין מינהל החשמל לרשות החשמל במידה כזאת שהיה צריך את מנכ"ל האוצר.

יובל שטייניץ: דבר אבסורדי.

יובל שטייניץ: מנכ"ל האוצר עמד בראש הצוות הממשלתי שבסוף הצליח לפרוץ את כל הרגולציה, לקדם אותה, לאפשר את הקמת 3 תחנות הכוח הפרטיות – דוראד, OPC ודליה.

יובל שטייניץ: אלו 3 תחנות כוח פרטיות גדולות שהיום כבר מספקות חשמל.

יובל שטייניץ: אם זה לא היה קורה, יכול להיות שהיינו בבצורת חשמל חמורה במדינת ישראל.

יובל שטייניץ: ההחלטה הזאת, כמו בממשל נורמאלי ובממשלה נורמאלית, מחייבת את כל גורמי הממשלה, את כל המשרדים.

יובל שטייניץ: הייתה החלטה שאת המצב הזה צריך לתקן.

יובל שטייניץ: או שמבטלים את משרד האנרגיה, או שמאפשרים לו ונותנים לו סמכויות למלא את תפקידו.

יובל שטייניץ: אחד מהדברים הבסיסיים זה שהתחייבו שהמצב שמנכ"ל האוצר צריך להוביל תהליך שמאפשר הקמת תחנות כוח לא יחזור על עצמו.

יובל שטייניץ: זה אבסורד.

יובל שטייניץ: באיזו מדינה זה קיים שמנכ"ל האוצר צריך להוביל דבר כזה?

יובל שטייניץ: כשר האוצר הבאתי החלטה, בהסכמת שר האנרגיה ובתמיכת ראש הממשלה, שגיבתה את מנכ"ל האוצר לעמוד בראש צוות כזה, כי היה ברור שמשרד האנרגיה לא יכול לעשות את זה.

יובל שטייניץ: מדינת ישראל זקוקה למשרד אנרגיה אמיתי שיש לו אחריות וסמכות לעמוד באחריות הזאת.

יובל שטייניץ: בחודשים מאז שאני שר אנרגיה הייתי צריך בהמון מקרים לקרוא לשני הגופים האלה, לשמוע את הדעה של זה ואת הדעה של זה.

יובל שטייניץ: האווירה הייתה מאוד קשה.

יובל שטייניץ: הצלחתי להשתלט על הדיונים.

יובל שטייניץ: בסוף כולם תרמו.

יובל שטייניץ: אני מקווה שהתקבלו ההחלטות הנכונות.

יובל שטייניץ: ביקשתי מד"ר יהודה ניב, מעו"ד פרקש ומאנשיהם לשמור על אווירת דיונית סבירה.

יובל שטייניץ: איכשהו הצלחנו לקיים דיונים ולקבל החלטות, אבל זה היה קשה כקריעת ים סוף.

יובל שטייניץ: בלתי אפשרי לעבוד במצב הנוכחי.

יובל שטייניץ: אני אומר לך כשר האנרגיה, ואם תשאל את עוזי לנדאו או את סילבן שלום הם יגידו לך בדיוק את אותם הדברים, שללא הרפורמה הזאת משרד האנרגיה ושר האנרגיה לא יכולים לממש את אחריותם למשק החשמל, לאספקת חשמל, לביטחון האנרגטי ולכל הדברים האחרים שקשורים בכך.

יובל שטייניץ: זו לא רק עמדתי, זאת עמדתם של שרי האנרגיה האחרונים כולם, לכן הרפורמה הזאת היא קריטית, חיונית.

יובל שטייניץ: דרך אגב, היא לא מושלמת.

יובל שטייניץ: אני התפשרתי על דברים מסוימים שחשבתי שיש בהם ויתור מסוים.

יובל שטייניץ: בחלק מהדברים עמדת משרד המשפטים או משרד האוצר או גורמים שונים ברשות האנרגיה, במינהל החשמל, במשרד ראש הממשלה הייתה שונה.

יובל שטייניץ: בהחלט הייתה מצידי התפשרות מסוימת על סמכויות.

יובל שטייניץ: לגבי מחירים נקבע חד משמעית שתישמר עצמאות מוחלטת.

יובל שטייניץ: יש לזה טעם.

יובל שטייניץ: דווקא נראה לי הגיוני ונכון שהרשות קובעת תעריפים.

יובל שטייניץ: לגבי דברים אחרים של רישיונות וכו' כן הייתה פשרה.

יובל שטייניץ: יכול להיות שהיה עדיף לעצב את הדברים קצת אחרת, אבל בסוף היה דיון בממשלה.

שלי יחימוביץ': פשרה עם מי?

יובל שטייניץ: בין גורמים שונים בממשלה, כולל פשרה שלי על דברים שחשבתי שצריכים להיות קצת אחרת.

יובל שטייניץ: בממשל תקין יש החלטת ממשלה, כאשר החלטת הממשלה מחייבת את כל גורמי הממשלה אחרי שהם התדיינו ביניהם, הגיעו להסכמה והחקיקה עברה בממשלה, להתייצב מאחוריה.

יובל שטייניץ: אני מקווה שכך נראה גם בדיון הזה.

יובל שטייניץ: אם נראה אחרת, זה רק תהיה ההוכחה לחיוניות של הרפורמה הזאת.

יובל שטייניץ: אי אפשר להתניע מדיניות אם אין יכולת אחרי שמתקבלות החלטות לנוע קדימה בכל הכוח ולממש את אותן החלטות.

יובל שטייניץ: זה דבר מובן מאליו בכל ממשל, לא חשוב מי הקואליציה ומי המפלגה השולטת.

יובל שטייניץ: אני משוכנע שהרפורמה הזאת תשרת את משק האנרגיה, את משק חשמל, תאפשר לשרי האנרגיה לממש את אחריותם, לא רק בקדנציה שלי, אלא גם בקדנציות הבאות עם שרי אנרגיה שיבואו ממפלגות אחרות שאולי חלקן יושבות כאן היום באופוזיציה.

אלי כהן: תודה רבה, אדוני השר.

אלי כהן: אנחנו נעבור עכשיו לסקירה של הגברת אורית פרקש, יו"ר רשות החשמל.

<אורית פרקש-הכהן: בוקר טוב, יו"ר הוועדה, כבוד שר האנרגיה והמים, חברי הכנסת וכל המשתתפים.

<אורית פרקש-הכהן: אני מבקשת להציג את התייחסות רשות החשמל להצעת החוק.

<אורית פרקש-הכהן: אני מבקשת לשתף אתכם בניסיון שיש לי בעבודה במשק האנרגיה וברגולציה כלכלית בממשלה כמעט שני עשורים.

<אורית פרקש-הכהן: בעבר שלי עבדתי ברגולציה ברשות ההגבלים העסקיים.

<אורית פרקש-הכהן: מאז שנת 2003, בעצם 15 שנה בערך, אני נמצאת ברשות החשמל ומלווה שינויים מרחיקי לכת במשק החשמל, שרשות החשמל הייתה המבצעת העיקרי שלהם, עם הרבה מאוד הישגים ואתגרים.

<אורית פרקש-הכהן: החקיקה שנמצאת כאן היום על השולחן נוגעת בשאלת יסוד שיש לה השלכות מעבר לרשות החשמל על הרבה מאוד דברים בתהליכים שיכולים להגיע גם מרשויות אחרות.

<אורית פרקש-הכהן: היא עוסקת במשק הכלכלי הכי גדול במדינת ישראל, במשק האנרגיה.

<אורית פרקש-הכהן: מדובר כאן בסוגיה שרחבה מהתיקון הנוכחי הקטן.

<אורית פרקש-הכהן: יש כאן נושאים קצת מורכבים על הפרק.

<אורית פרקש-הכהן: לטובת חברי הוועדה ולצורך הדיון המהותי אני כן רוצה טיפה להרחיב על רשות החשמל, על מה התפקיד של רשות החשמל, מה המקום שלה במשק החשמל, כדי שהדיון יהיה כאן יעיל ואפקטיבי, כדי שנוכל לראות אם יש סתירות בנוסחים של החוק בצורה שהתכלית שהוצגה פה בצורה כל כך פשוטה אכן תוכל להיות מוגשמת בחקיקה הזאת.

דוד ביטן: את ערה לזה שיש החלטת ממשלה?

<אורית פרקש-הכהן: כן, אני ערה לזה שיש החלטת ממשלה.

שלי יחימוביץ': יש כנסת.

דוד ביטן: היא מייצגת את עמדת הממשלה, לא עמדה פרטית שלה.

שלי יחימוביץ': היא צריכה לומר את האמת.

דוד ביטן: זה לא שייך.

דוד ביטן: יש כללים.

שלי יחימוביץ': לא, אני ממש מתנגדת למה שאתה אומר.

שלי יחימוביץ': התפקיד שלנו הוא לשמוע סקירה מפורטת, גלויה.

שלי יחימוביץ': אנחנו לא כפופים להחלטות הממשלה.

דוד ביטן: אנחנו לא, אבל היא כן.

דוד ביטן: יש הבדל.

שלי יחימוביץ': אתה אומר לה מראש "תיזהרי".

דוד ביטן: אני לא אומר לה "תיזהרי".

דוד ביטן: אין לי מה להזהיר אותה.

דוד ביטן: יש כללים.

שלי יחימוביץ': הגברת עוד לא פתחה את הפה, אבל כבר מזהירים אותה לא להגיד את כל הדברים.

דוד ביטן: את אוהבת לעשות כל דבר בצורה קיצונית.

שלי יחימוביץ': תן לה לדבר.

שלי יחימוביץ': אדוני היושב-ראש, דבר נפל בישראל, סוגרים רשות שקיימת כבר הרבה שנים, מתפקדת טוב.

שלי יחימוביץ': זה שינוי מבני מאוד מאוד משמעותי.

שלי יחימוביץ': זה שהוא מובא בחוק ההסדרים זה פסול מעיקרו.

שלי יחימוביץ': אני חושבת שאנחנו צריכים להקדיש לזה את הזמן הראוי, לא לבקש ממנה להיות תמציתית, להיזהר וגם לעשות את הכל מהר.

אלי כהן: במסגרת הישיבה הנוכחית אני רוצה לשמוע את חברת החשמל, את רשות החשמל ואת חברי הכנסת.

יואב קיש: שלי, אני רק רוצה להזכיר לך שהיו לנו דיונים בנושא מתווה הגז.

שלי יחימוביץ': זה לא קשור.

יואב קיש: זה קשור לעניין.

יואב קיש: כשבא המשרד לאיכות הסביבה, הציג דעה שונה מדעת הממשלה ושאלנו איך זה יכול להיות, אמרו לנו – כל עוד אין החלטת ממשלה מחייבת המשרד עומד - -

אלי כהן: אורית, תציגי את כל מה שאת חושבת.

<אורית פרקש-הכהן: אנחנו נתחיל טיפה עם רקע, כי מהרקע צריך להבין מה ההערות שלנו.

<אורית פרקש-הכהן: אנחנו חושבים שיש בהצעת החוק הזאת סתירות שלא עומדות בקנה אחד עם התכלית שהוצגה כאן על ידי מנסחי החוק.

<אורית פרקש-הכהן: החובה של הוועדה הזאת היא לטפל בבעיות שיש בנוסח של הצעת החוק אם הוא לא מיישם את התכלית שהיא אמורה לקדם.

<אורית פרקש-הכהן: מה המבנה?

<אורית פרקש-הכהן: קודם כל, לטפל קצת ברקע על משק החשמל, תמצית עמדת הרשות, אחר כך קצת נדבר על החזון של נושא משק החשמל ורשות החשמל.

<אורית פרקש-הכהן: הסיפור של רשות החשמל זה לא רשות החשמל, זה חלק מתכנית אסטרטגית שממשלת ישראל בנתה אחרי עבודה של הרבה ועדות ציבוריות שדיברו על מבנה ראוי של משק חשמל, כאשר רשות חשמל היא רק חלק ממנו.

<אורית פרקש-הכהן: צריך לראות איך השינוי הזה ישפיע על היכולת לפקח על האינטרס הציבורי ועל משק החשמל לטווח ארוך.

<אורית פרקש-הכהן: אחרי זה נעבור להצעת החוק ונגיד מה הדברים הטובים, מה הדברים שיש בהם סתירות פנימיות.

אלי כהן: אז יש דברים טובים.

<אורית פרקש-הכהן: כן.

<אורית פרקש-הכהן: מה התמצית?

<אורית פרקש-הכהן: כפי שהוצע כאן, מטרת החקיקה הייתה לטפל בכשלים שהיו קיימים בפקידות ברגולציה הקיימת, בעיקר מדובר בפקידות כפולה שנוצרה בין מינהל החשמל לבין רשות החשמל, כפי שנאמר כאן, באישור רישיונות.

<אורית פרקש-הכהן: דובר במקור על יצירת רשות אנרגיה, איחוד רשות חשמל וגז כמקובל בעולם, לטובת פיתוח משק החשמל.

<אורית פרקש-הכהן: לגבי הפערים שיש בהצעת החוק בין המטרה, התכלית שלה, לבין מה שכתוב בה בפועל.

<אורית פרקש-הכהן: כפי שהוצג כאן, האישור לרישיונות שנותנת הרשות ירד מרישיונות קטנים, כאשר עדיין כל הרישיונות הגדולים במשק החשמל, שהם מעל ל-100 מגה ואט, נותר בהם אישור השר.

<אורית פרקש-הכהן: הכפילות הזאת נותרה.

<אורית פרקש-הכהן: אלה, למיטב ניסיוננו, הרישיונות המהותיים, אלה הרישיונות שגרמו לשינוי ולפיתוח משק החשמל, אלה הרישיונות שלגביהם היו עיקר המחלוקות.

<אורית פרקש-הכהן: כל המחלוקות היו בקשר לרישיונות הגדולים.

<אורית פרקש-הכהן: פה האישור נשאר, הכפילות עצמה נותרה.

<אורית פרקש-הכהן: החקיקה מייצרת פוטנציאל לפקידות כפולה חדשה.

<אורית פרקש-הכהן: אין שום טיפול ברשות אנרגיה, שזה בעצם האתגר העיקרי במשק החשמל.

<אורית פרקש-הכהן: הצעת החוק מטילה במן איזה מס שפתיים חובה על הרשות לפעול באופן עצמאי בקביעת תעריפים, שזה התפקיד הכי משמעותי של רשות החשמל מכוח התפקיד שלה לשמור על האינטרס הציבורי, כאשר בה בעת הצעת החוק פוגעת במעמד הרשות בצורה כל כך משמעותית, שהיא מרוקנת מתוכן את היכולת שלה לעמוד על החובה הזאת לקיים עבודה מקצועית, עצמאית בנושא התעריפים.

אלי כהן: אני הבנתי מההצגה של השר וגם מההצגה של משרד האוצר, שהסמכות לקביעת תעריפים היא בלעדית בידי רשות החשמל.

<אורית פרקש-הכהן: לא בדיוק.

<אורית פרקש-הכהן: אני אדבר על זה.

<עדי חכמון: כן, זאת העמדה שלנו.

אלי כהן: לא עמדה.

אלי כהן: מה כתוב בחוק?

<עדי חכמון: מה שכתוב זה שהתעריפים נמצאים באופן עצמאי ברשות החשמל.

שלי יחימוביץ': ואם מתקבלת החלטה שהיא לא לרוחו של השר, אז - -

<עדי חכמון: למעט בנושא התעריפים.

<אורית פרקש-הכהן: ריכזנו את הסעיפים שיש בהם סתירה פנימית.

<אורית פרקש-הכהן: אנחנו חושבים שכדי לייצר מוצר יותר טוב, חברי הוועדה והיועצת המשפטית של הוועדה צריכים לטפל בסתירות שיש בתוך החוק הזה.

<אורית פרקש-הכהן: להגיד משפט שאומר "הרשות תפעל בעצמאות", ואז לצד זה לשים שורה של סעיפים שבעצם לא מאפשרים לרשות לפעול בעצמאות, זאת סתירה בתוך לשון החוק.

<אורית פרקש-הכהן: מה החשש שלנו?

<אורית פרקש-הכהן: דובר הרבה שהמטרה של החוק הזה היא לקדם את המשקיעים, את האינטרסים של המשקיעים.

<אורית פרקש-הכהן: צריך לזכור שיש כאן את האינטרס של הציבור.

<אורית פרקש-הכהן: בתיקון יש חשש לפגיעה בציבור, פגיעה בהתפתחות משק החשמל, כי ההתנהלות הכלכלית במשק החשמל וקביעת התעריפים יהפכו בהדרגה לנושא ללחצים ולהטיות מול המונופול הממשלתי החזק במשק ומול אינטרסים כלכליים פרטיים.

<אורית פרקש-הכהן: צריך להבין שרשות החשמל עוסקת במיליארדי שקלים.

<אורית פרקש-הכהן: כדי להמחיש את מה שאני אומרת, חשוב לי להגיד כמה מילים על רשות חשמל.

<אורית פרקש-הכהן: זאת הפעם היחידה שאני אציג הצגה כללית.

<אורית פרקש-הכהן: צריך להבין מה הגוף הזה עושה, צריך להבין את התפקיד המורכב שלו.

<אורית פרקש-הכהן: זאת לא הוועדה הייעודית שעוסקת בנושאי חשמל.

<אורית פרקש-הכהן: אני חושבת שחייבים בכמה שקפים בודדים להסביר מה המהות של התפקיד, מה המטרה שלו.

<אורית פרקש-הכהן: צריך להבין שזאת לא המצאה ישראלית.

<אורית פרקש-הכהן: יש עשרות מדינות שיש בהן גורם שפועל בדיוק במתכונת של רשות החשמל.

<אורית פרקש-הכהן: עכשיו בעצם אנחנו משנים את המודל הזה.

<אורית פרקש-הכהן: למה בכלל יש רשות חשמל?

<אורית פרקש-הכהן: אנשים צריכים להבין שאחוז בתעריף החשמל הוא 250 מיליון שקלים, שזה אחוז שעולה ויורד בתעריף.

<אורית פרקש-הכהן: אלה סכומי הכסף.

<אורית פרקש-הכהן: המחזור השנתי של חברת החשמל הוא 25 מיליארד שקלים.

<אורית פרקש-הכהן: חברת החשמל היא חברה בבעלות ממשלתית מלאה.

<אורית פרקש-הכהן: היא המונופול המשמעותי ביותר במדינת ישראל, אנחנו יודעים את זה.

<אורית פרקש-הכהן: להקים תחנת כוח במדינת ישראל עולה מיליארד דולר.

אלי כהן: אני חושב שזה מונופול שגם חברת הכנסת יחימוביץ ואני נסכים שלא צריך להפריט ולהעביר לידיים פרטיות.

<אורית פרקש-הכהן: זה לא הנושא לדיון עכשיו.

<אורית פרקש-הכהן: זה לא ישנה את המהות לגבי תפקיד רשות החשמל.

איילת נחמיאס ורבין: זה נכון שזה לא נושא הדיון, אבל אי אפשר להתעלם.

איילת נחמיאס ורבין: לא יעזור כלום, מישהו בסוף יצטרך לדבר על הפיל בחדר.

איילת נחמיאס ורבין: הוא היה בחדר אתמול, הוא גם נמצא בחדר היום.

איילת נחמיאס ורבין: הפיל פה.

איילת נחמיאס ורבין: אנחנו צריכים להבין שגם כשמדברים על רשות חשמל, על משק אנרגיה, אי אפשר להתעלם מהדבר הזה.

איילת נחמיאס ורבין: זה רכיב מהותי בהחלטות שמתקבלות כאן.

<אורית פרקש-הכהן: ההשקעה בתחנות כוח פרטיות בישראל עד היום היא 20 מיליארד שקלים.

<אורית פרקש-הכהן: כל המספרים האלה הם מספרים שבסוף מתגלגלים לכיס של הצרכן.

<אורית פרקש-הכהן: כל הסכומים שאני מדברת עליהם עכשיו אלה סכומים שצרכן החשמל משלם באופן חודשי.

<אורית פרקש-הכהן: אנחנו גם הכנסנו ייצור חשמל נקי, כמובן בהתאם למדיניות הממשלה - 1.2 מיליארד שקלים בשנה.

<אורית פרקש-הכהן: נעשה סקירה מאוד מהירה של חזון הממשלה הזאת לגבי משק החשמל, כי לעשות דיון על רשות החשמל בלי להבין מה התפקיד שלה בתוך משק החשמל זה דיון שאי אפשר להבין אותו.

<אורית פרקש-הכהן: הדיון הוא לא על רשות חשמל ועל שר כזה או אחר.

<אורית פרקש-הכהן: הדיון הוא בכלל לא פרסונאלי.

<אורית פרקש-הכהן: יש פה חזון עקבי של 20 שנה של הממשלה לאן אנחנו הולכים, כשלרשות החשמל היה בו תפקיד.

<אורית פרקש-הכהן: חשוב לי שנבין אותו, ואז נראה אם הצעת החוק משמרת אותו, או שיש דברים שדורשים תיקון.

<אורית פרקש-הכהן: יש את חוק משק החשמל, שהוא חוק מטעם הממשלה שמדבר בעצם על מבנה משק החשמל.

<אורית פרקש-הכהן: רשות החשמל היא חלק מהחזון הזה.

<אורית פרקש-הכהן: ברגע שמבינים את זה יהיה קל מאוד לרוץ לטבלה שמשווה מה עושה החקיקה הזאת לעומת החזון הזה.

אלי כהן: החזון אמור להיות של הממשלה והשר, לא?

<אורית פרקש-הכהן: כתוב בחוק.

<אורית פרקש-הכהן: השרים והממשלה פועלים על פי חוק, נכון?

אלי כהן: אני לא חושב שצריך לתת פרשנות לשר ולחזונו.

דוד ביטן: אנחנו תמיד טוענים שהפקידים שולטים בממשלה, שעמדתם נשמעת כל הזמן.

דוד ביטן: עכשיו סוף סוף הממשלה זזה ממה שהפקידים אומרים, אז אנחנו צריכים לשמוע פה ביקורת על הממשלה?

שלי יחימוביץ': אולי נדיח את כל הרגולטורים.

דוד ביטן: לא צריך להדיח.

שלי יחימוביץ': נדיח אותם, נמנה במקומם נציגים ממושמעים, כפופים לשר, ובא לציון גואל.

דוד ביטן: יש כללים ברורים.

דוד ביטן: סוף סוף הממשלה קצת זזה ועושה משהו אחר - -

שלי יחימוביץ': זה דיון בהצעת חוק.

שלי יחימוביץ': אנחנו כנסת, אנחנו מחוקקים.

איילת נחמיאס ורבין: זאת לא מדיניות.

דוד ביטן: היא נציגת ממשלה.

דוד ביטן: אם הממשלה החליטה, הם לא יכולים - -

איילת נחמיאס ורבין: היא יכולה - -

דוד ביטן: שתתפטר, ואז תגיד מה שהיא רוצה.

איציק שמולי: אתה אף פעם לא שמעת סתירות בעמדות של נציגי ממשלה?

איציק שמולי: בוועדה שלך זה לא קורה?

איציק שמולי: מה אתה מיתמם פה?

דוד ביטן: לא קורה.

יואב קיש: אם זה קורה, זה צריך לקרות.

<אורית פרקש-הכהן: אני לא מבינה את כל ההתנפלות הזאת.

<אורית פרקש-הכהן: יש כאן הצעת חוק ממשלתית.

<אורית פרקש-הכהן: אם הוועדה הזאת מוצאת שיש בה סתירות פנימיות, המטרה היא לברר את המצב.

<אורית פרקש-הכהן: אם יושבים פה כל נציגי הממשלה ואומרים שהמטרה היא לשמור על עצמאות השירות וקביעת תעריפים - -

אלי כהן: חזון מציג השר.

אלי כהן: אני חושב שיש שר במדינת ישראל.

אלי כהן: הוא מציג את החזון.

אלי כהן: כך הדברים צריכים להיות.

שלי יחימוביץ': מה אתה רוצה ממנה?

שלי יחימוביץ': מה זאת כיתת היורים הזאת מולה?

שלי יחימוביץ': מה שקורה פה זאת בושה וחרפה.

אלי כהן: חזון מציג השר.

אלי כהן: יחד עם זה, אני מוכן לבוא ולשמוע כל הערה, כל התייחסות.

אלי כהן: אני מבקש שתתנו את כל ההתייחסויות שלכם, לא התייחסויות פרסונאליות.

<אורית פרקש-הכהן: חוק משק החשמל הוא חוק בתוקף.

<אורית פרקש-הכהן: זה נקרא חוק משק החשמל 1996.

<אורית פרקש-הכהן: החוק הזה מתאר את החזון של החוק.

<אורית פרקש-הכהן: זה חוק בתוקף.

<אורית פרקש-הכהן: הרעיון היה לפרוס בפני חברי הוועדה איך אמור להיראות משק החשמל לפי הוראות החוק היום.

<אורית פרקש-הכהן: חוק משק החשמל קובע הוראות מאוד מאוד ברורות לגבי איך צריך להיראות משק החשמל.

<נורית גל: מה שכתוב בחוק החשמל הוא לא מקרי, הוא בעצם מצב שבו ישראל אימצה ב-1996 את התפישה שהתגבשה בעולם כולו.

<נורית גל: התפישה הזאת התחילה באנגליה עוד בשנת 1989.

<נורית גל: הבריטים בראשות תאצ'ר הבינו שאם יש מונופול לחשמל המחירים לא ירדו, וכדי להיטיב עם הציבור, הם צריכים לייצר תחרות בייצור חשמל, לכן הם יצרו שינוי של מבנה משק החשמל.

<נורית גל: הם עשו סך הכל שני דברים משמעותיים.

<נורית גל: אחד, הם יצרו הפרדה בין מי שמייצר את החשמל, מי שמוליך אותו ומי שמספק אותו לצרכנים.

<נורית גל: הדבר השני שהם עשו זה קבעו שתהיה מגבלה על כוח השוק.

<נורית גל: במילים אחרות, הם פירקו מונופול, הם אמרו שאף אחד לא יחזיק יותר מ-20% מכושר הייצור.

<נורית גל: השינוי הזה נפוץ אחר כך בעולם כולו.

<נורית גל: הוא יושם באירופה, הוא יושם בארצות הברית ובעוד הרבה מדינות מעבר לעולם המערבי.

<נורית גל: מה שעשתה ישראל ב-1996 היה לאמץ את התפישה הזאת.

<נורית גל: החוק, כמו שהוא כתוב היום, לא יושם בפועל, לכן מאריכים רישיונות לחברת החשמל מידי שנה.

<נורית גל: בחוק כתוב בפירוש שמקטע הייצור יהיה נפרד ממקטע ההולכה, ממקטע החלוקה, ושבמקטע הייצור תהיה הפרדה של כוח השוק כך שאף יצרן לא יחזיק יותר מ-30% מכושר הייצור.

<נורית גל: למה הדברים קשורים לרשות החשמל?

<נורית גל: כי בספרות האקדמית, שאני מאוד אשמח לחלוק אותה אתכם ומאוד מאוד כדאי לקרוא אותה, רואים בזה מערכת אחת שלמה ואומרים שכדי לאפשר תחרות יעילה ולהביא להורדת מחירים, מאוד מאוד חשוב להקפיד על רגולטור עצמאי.

<נורית גל: זה נעשה משתי סיבות.

<נורית גל: גם בעולם שיש בו תחרות יש מקטעים שהם עדיין מונופוליסטיים, בעיקר מקטע ההולכה.

<נורית גל: במקטע ההולכה יכולה להיות רק חברה אחת.

<נורית גל: הרעיון הוא שמכיוון שהממשלה היא הבעלים של החברה הזאת, הממשלה לא יכולה להיות גם הבעלים וגם לקבוע את המחיר.

<נורית גל: באזור שבו יש מונופול נכון שיהיה רגולטור נפרד מהממשלה שקובע את התעריף.

<נורית גל: זו סיבה אחת.

<נורית גל: הסיבה השנייה היא שהתחרות בין גורמי הייצור היא תחרות בין גורמים שחלקם הם ממשלתיים, חלקם לא.

<נורית גל: כדי להבטיח תחרות יעילה, מאוד מאוד חשוב שלא תהיה אפליה.

<נורית גל: מניעת האפליה נוצרת על ידי הקפדה על המעמד העצמאי של הרגולטור, לכן הספרות האקדמית, האיחוד האירופאי וה-OECD, כולם מקפידים וקובעים שצריכה להיות עצמאות של הרגולטור.

<אורית פרקש-הכהן: מה שעשינו זה שרשרת ייצור חשמל במשק החשמל.

<אורית פרקש-הכהן: כשרשות החשמל מפקחת כלכלית על כל השוק הזה, היא מפקחת על הרבה בעלי אינטרסים שונים חשובים מאוד.

<אורית פרקש-הכהן: יש תחנות בבעלות חברת חשמל, יש תחנות ייצור ירוקות בבעלות ייצור החשמל הפרטי הנקי, ויש תחנות פרטיות גדולות של יזמים פרטיים.

<אורית פרקש-הכהן: יש לכם כאן רגולטור מעל שמפקח על כל המערכת הזאת.

<אורית פרקש-הכהן: הוא חייב להיות אובייקטיבי, לא קשור לשום אינטרס כלכלי פרטי או אינטרס כלכלי ממשלתי.

יואב קיש: על איזה פלח שוק מדובר?

<אורית פרקש-הכהן: החוק היום אומר לא יותר מ-30%.

<אורית פרקש-הכהן: החוק אומר חלוקה.

<אורית פרקש-הכהן: אלה חלק מהדברים בנושא של הרפורמה.

יואב קיש: חברת חשמל בייצור - -

<עדי חכמון: בגלל זה מאריכים כל פעם את הרישיונות.

יואב קיש: היא מוחרגת.

<אורית פרקש-הכהן: חשוב לי להציג שהחזון הזה, החוק הזה שבתוקף לא נעשה בחלל ריק.

<אורית פרקש-הכהן: החוק הזה, שבא לידי ביטוי ובנה את כל המבנה הזה שבמסגרתו יש רשות שמפקחת על משק תחרותי שיש בו הרבה מאוד אינטרסים כלכליים, בין אם ממשלתיים ובין אם הם פרטיים, נעשה לא פחות מב-5 ועדות ציבוריות שעמדו בראשן מומחים בעלי שם בתחום האנרגיה.

<אורית פרקש-הכהן: דוח ועדת ורדי היה הראשון שבהם.

<אורית פרקש-הכהן: הדיונים בנושא משק חשמל ורשות החשמל התקיימו במשך שנה שלמה.

<אורית פרקש-הכהן: יש את דוח תאגידים סטטוטוריים של משרד המשפטים, שבנה בין היתר את המודל החדש של רשויות עצמאיות כמו רשות ההגבלים ורשות החשמל.

<אורית פרקש-הכהן: יש את דוח ועדת צ'מנסקי.

אלי כהן: אורית, למה אנחנו צריכים לסקור עכשיו כל דוח וכמה זמן הוא עשה?

אלי כהן: חברי הכנסת וחברי הוועדה רוצים לשמוע מכם הערות לחוק.

דוד ביטן: איזה סתירות יש?

אלי כהן: בדרך כלל אמור להיות תיאום בין המשרד לרשות, מה שאין במקרה הזה.

אלי כהן: במקרה הזה אנחנו ניתן את כל הזמן, אבל תשתדלו לבוא ולתת את ההערות.

שלי יחימוביץ': אלי, המטרה שלי היא למנוע את החוק.

שלי יחימוביץ': זאת מטרה לגיטימית בפרלמנט.

אלי כהן: את יכולה למנוע את החוק.

אלי כהן: אנחנו רוצים לשמוע מה הביקורת של רשות החשמל.

אלי כהן: אני חושב שלשמוע מי היו כל יושבי ראש הוועדות זה נתון נחמד, אבל אנחנו לא בשיעור העשרה.

<קריאה: לא יכול להיות, עם כל הכבוד, שהנציגה של הממשלה תבוא ותגיד: החוק הישן זה - -

אלי כהן: אני מבקש שההערות וההתייחסויות, גם אם יש בהן ביקורת חמורה ביותר, יהיו למהות העניין.

<אורית פרקש-הכהן: אלי, כמו שאמרתי לך, אני באמת רואה בעניין הזה נושא מאוד מאוד מהותי ועקרוני.

<אורית פרקש-הכהן: אני חושבת שיהיו לו גם השלכות רוחב שחורגות מרשות החשמל, לכן אני רואה חובה לשתף אתכם טיפה ברקע.

<אורית פרקש-הכהן: אנחנו לא עושים איזו חקיקה קטנה על הדרך.

<אורית פרקש-הכהן: אני רוצה שתראו איזו עבודה נעשתה כאן בעבר.

<אורית פרקש-הכהן: אני חושבת שזה מידע רלוונטי לחברי הכנסת כשאנחנו מציגים את הסתירות.

<אורית פרקש-הכהן: יש סתירות מול 5 ועדות ציבוריות.

אלי כהן: תציגי אותן.

<אורית פרקש-הכהן: הוועדה המשותפת שחוקקה את החוק הזה הייתה ועדה מיוחדת שהכנסת ראתה לנכון להקים, שזאת כלכלה וכספים, שדנה על פני 8 דיונים ובמשך מספר חודשים במודל הקיים.

<אורית פרקש-הכהן: היה את דוח ועדת אוהד מראני, מנכ"ל האוצר בשנת 2003.

<אורית פרקש-הכהן: הם ישבו כמעט 3 שנים על הדוח.

<אורית פרקש-הכהן: החזון הזה של מבנה המשק נלקח, נידון בוועדות מומחים בעלי שם.

<אורית פרקש-הכהן: כל הוועדות האלו כללו את כל השחקנים במשק.

<אורית פרקש-הכהן: אנחנו נמצאים בדיון בחוק הסדרים אחרי דיונים שלא שיתפו את כל הגורמים בממשלה.

<אורית פרקש-הכהן: אנחנו לא היינו שותפים כלל בנוסח החוק הזה.

<אורית פרקש-הכהן: אנחנו קיבלנו הצעת חוק שלא נכתבה על ידי ועדה של מומחים, אלא תוצאה של עבודה של בערך 3 שבועות של הממשלה.

<אורית פרקש-הכהן: מה הרציונל של הקמת הרשות?

<אורית פרקש-הכהן: ועדת ורדי דיברה על זה.

<אורית פרקש-הכהן: זה בעצם אומץ בכל הוועדות הציבוריות שעסקו בנושא רשות החשמל.

<אורית פרקש-הכהן: אין ספק שניגוד העניינים שיש לממשלה כבעלים של חברת חשמל מצד אחד וכמפקחת על תעריפי החשמל מצד שני יוצר קושי וסיבוך, על כן הוועדה סבורה שיש להפריד את הפיקוח על תעריפי החשמל ועל הגנת הצרכן ממערך הפיקוח הממשלתי, ולהפקידו בידי רשות עצמאית לחשמל שתתמחה בתחומים האלה ותקבל סמכות לקבוע תעריפי חשמל, תוך איזון האינטרסים של כל הצדדים – צרכני החשמל, חברת החשמל, בעלי מניותיה, יצרני חשמל אחרים ורשויות המדינה.

<אורית פרקש-הכהן: הייתה כאן כוונה מאוד מאוד ברורה.

<אורית פרקש-הכהן: מה היא בעצם אומרת?

<אורית פרקש-הכהן: אי אפשר לקחת גוף שצריך לייצג את הצרכן, כאשר השחקן הכי גדול הוא בבעלות הממשלה שמושפעת מהמצב הפיננסי של המונופול הזה, ולהגיד לו: אתה תייצג את הצרכן בצורה מיטבית, לכן אתה חייב להיות גוף נפרד מהממשלה.

<אורית פרקש-הכהן: לוקחים גוף שמאזן את כל האינטרסים המאוד חזקים שיש פה – אנחנו גם ניתן דוגמאות - כדי למנוע את הלחצים ולייצר כאן מנגנונים של איזונים ובלמים בקביעת תעריפים, כדי למנוע את ניגוד העניינים בין הממשלה וכדי לעודד השקעות הון פרטי.

<אורית פרקש-הכהן: אף בנק לא ישים מיליארד דולר על תחנה אם הוא ידע שהרגולטור שלו קשור בטבור שלו לחברה ממשלתית שהיא אחד השחקנים במשק.

<אורית פרקש-הכהן: הדבר הזה תואם דירקטיבה שמחייבת 30 מדינות של האיחוד האירופי.

<אורית פרקש-הכהן: בכל מדינות האיחוד האירופי – ואני מצטטת מדירקטיבה מחייבת - רגולטור האנרגיה שלהן חייב להקים רגולטור עצמאי, הוא חייב להיות נפרד מבנית מכל גוף ממשלתי או פרטי, הוא לא יכול לקבל הנחיות ספציפיות.

<אורית פרקש-הכהן: אני בכוונה מצטטת את הסעיפים האלה, כי זה באופן ישיר מתבטל בחקיקה הזאת.

<אורית פרקש-הכהן: אם יש באמת כוונה שהרשות תישאר עצמאית בתעריפים, צריך לטפל בסעיפים האלה ולשפר אותם.

<אורית פרקש-הכהן: נשאלת השאלה: האם המודל הזה באמת רלוונטי היום.

<אורית פרקש-הכהן: בוא נראה מה הסטטוס היום של השוק.

<אורית פרקש-הכהן: כמו שאתם מבינים, רשות החשמל מימשה את מדיניות הממשלה.

<אורית פרקש-הכהן: עד סוף העשור אנחנו צפויים לראות 40% ייצור חשמל פרטי.

<אורית פרקש-הכהן: 20 מיליארד שקלים הושקעו במשק החשמל על ידי גורמים פרטיים, שזאת הצלחה מאוד מאוד גדולה של עבודה ממשלתית משותפת.

אלי כהן: יש יעד מעבר ל-40%?

<אורית פרקש-הכהן: יש היום בחוק הוראה שבעצם אומרת שכל תחנה חדשה חייבת להיות ייצור פרטי, לא חברת חשמל.

<אורית פרקש-הכהן: זה נושא אחר.

<אורית פרקש-הכהן: זאת הוראת חוק.

אלי כהן: בכל תחנה נוספת כושר הייצור ירד מתחת ל-60%.

אלי כהן: אין כאן סתירה?

אלי כהן: אם אנחנו אומרים שהמדיניות היא ש-40% יהיו בידיים פרטיות - -

<אורית פרקש-הכהן: המדיניות היא לא 40%.

<אורית פרקש-הכהן: כרגע המצב הוא שעד שנת 2020 יהיה 40% ייצור חשמל פרטי.

אלי כהן: האם משרד התשתיות או רשות החשמל יכולים לתת רישיונות ייצור במצב שבו יהיה 80% ייצור פרטי?

אלי כהן: יש מדיניות שאומרת עד איפה המדינה רוצה להיות?

יובל שטייניץ: כל המדיניות כרוכה גם ברפורמה בחברת החשמל, כי חברת החשמל היא גוף מאוד מאוד מרכזי במשק החשמל.

יובל שטייניץ: דרך אגב, היא תישאר גוף מרכזי במשק החשמל.

יובל שטייניץ: זה נכון למדינה במצבה של מדינת ישראל שיש חברת חשמל שאחראית על אספקת חשמל, על הולכת חשמל, על פעולה במצבי חירום.

יובל שטייניץ: השאלה הזאת של כמה בדיוק יהיה ייצור פרטי וכמה ייצור על ידי חברת חשמל היא שאלה שאני לא רוצה לעסוק בה עכשיו, כי היא אחת מהשאלות המרכזיות ברפורמה.

יובל שטייניץ: כפי שאמרתי בפתח הדיון, אני נכון ומזומן לגשת סוף סוף להתנעת רפורמה בחברת החשמל, כמובן בשיתוף עם משרד האוצר.

שלי יחימוביץ': איזה שיעור אתם רוצים?

יובל שטייניץ: ברגע שהחוק הזה יעבור ותהיה רשות חשמל שאפשר לעבוד איתה, שמאחדת את מינהל החשמל ברשות החשמל, שיכולה לייעץ ולסייע לשר בקביעת מדיניות וליישם את המדיניות, יהיו לי את הכלים כשר אנרגיה לגשת לדברים חשובים במשק החשמל, כולל הרפורמה הזאת.

יובל שטייניץ: כמובן שרפורמה כזאת מחייבת את משרד האוצר ואת חברת החשמל, את העובדים, את כל הגורמים.

מיכל בירן: זה קצת נשמע לי כמו "הכלב אכל לי את שיעורי הבית".

מיכל בירן: יש רפורמה שעובדים עליה הרבה שנים.

יובל שטייניץ: לא היית בפתיחת הדיון, לכן לא שמעת את דברי הפתיחה שלי.

יובל שטייניץ: אם היית שומעת את דברי הפתיחה שלי ואת הציטוטים שהבאתי כאן משרי אנרגיה קודמים לי בתפקיד, היית מבינה חלק מהקשיים.

<אורית פרקש-הכהן: מה שקורה היום במשק זה שכבר נכנסת כמות מאוד משמעותית של אנרגיה נקייה, ייצור חשמל פרטי.

<אורית פרקש-הכהן: זאת עוד תעשייה חדשה שנמצאת בשוק ומפוקחת באופן מלא מבחינה כלכלית.

<אורית פרקש-הכהן: היא שווה מעל למיליארד שקלים בשנה בתעריף החשמל.

<אורית פרקש-הכהן: הרשות, במסגרת העובדה שהיא הכניסה את כל השחקנים הפרטיים, גם פעלה מול אינטרסים כלכליים מאוד מאוד חזקים.

<אורית פרקש-הכהן: היא עמדה מול לחצים מאוד מאוד כבדים.

<אורית פרקש-הכהן: פה אתם רואים את הגרפים של הפחתות תעריפים שהרשות עשתה.

<אורית פרקש-הכהן: רשות החשמל קובעת את התשלומים שהציבור משלם ליזמים הפרטיים, לחברת חשמל.

<אורית פרקש-הכהן: הכל מתגלגל למשהו שנקרא "תעריפי החשמל", לכן היא צריכה להיות גוף אובייקטיבי שאין לו זיקה לאף אחד מהגופים האלה כדי לשקף את האינטרס הציבורי.

<אורית פרקש-הכהן: עכשיו יש לנו את חברת החשמל.

<אורית פרקש-הכהן: הרפורמה טרם יושמה.

<אורית פרקש-הכהן: הממשלה טרם טיפלה במבנה של חברת החשמל.

<אורית פרקש-הכהן: חברת החשמל היא מונופול בבעלות ממשלתית.

<אורית פרקש-הכהן: הממשלה מושפעת ממצבה הפיננסי של חברת החשמל, זה לא סוד.

<אורית פרקש-הכהן: אם דירוג האשראי של חברת החשמל יורד, דירוג האשראי של המדינה יכול לרדת, לכן יש כאן יחסי תלות בעייתיים.

<אורית פרקש-הכהן: יש את רשות החברות הממשלתיות שמפקחת על חברת החשמל.

<אורית פרקש-הכהן: המחזור שלה הוא מחזור אדיר.

<אורית פרקש-הכהן: הרשות היא זאת שקובעת לחברת החשמל את התעריפים.

<אורית פרקש-הכהן: המודל הזה אומר שהרשות הזאת צריכה לייצג את הצרכן, לכפות על החברה וגם על הממשלה כבעלי החברה לייעל אותה.

<אורית פרקש-הכהן: יש הרבה מתחים - יעידו על זה חברינו מחברת החשמל - בין רשות החשמל לחברת החשמל.

<אורית פרקש-הכהן: מה אנחנו רואים היום?

<אורית פרקש-הכהן: האם נדרש היום עדיין לשמור ולהקפיד על היכולת של הרשות לטפל בקביעת תעריפים לטובת הצרכן באופן עצמאי?

<אורית פרקש-הכהן: התשובה היא כן, יותר מתמיד.

<אורית פרקש-הכהן: החדרת הייצור הפרטי נעשתה במקביל לאי הטיפול של הממשלה במבנה חברת החשמל.

<אורית פרקש-הכהן: אנחנו במועד של יצירת התחרות.

<אורית פרקש-הכהן: אם יש משהו שאני זוכרת מהעבודה שלי ברשות להגבלים העסקיים, זה שפתיחת השוק לתחרות זאת התקופה הכי רגישה, הכי לחיצה והכי מסובכת בתקופות של שוק.

<אורית פרקש-הכהן: על תקופות כאלה צריך לפקח בצורה הכי אובייקטיבית ומקצועית, הכי פחות עם יכולת ללחיצות ולהטיות.

<אורית פרקש-הכהן: בגלל שאין רפורמה במשק, רשות חשמל מפקחת על הרבה יותר ממה שמקובל בעולם.

<אורית פרקש-הכהן: היא מפקחת על הייצור, היא מפקחת גם על היצרנים ועל חברת החשמל בכל השרשרת שלה.

<אורית פרקש-הכהן: אני יכולה להעיד, כמי שעומדת בראש הגוף הזה 4 שנים ומלווה אותו מעל לעשור, שהלחצים שמוטלים על מליאת הרשות בקביעת תעריפים היום, כשהיא גוף הרבה יותר עצמאי ממה שהצעת החוק הזאת רוצה לעשות, הם כבדים ברמות שאנשים לא יכולים להבין.

<אורית פרקש-הכהן: הם כבדים מהשוק וכבדים מתוך הממשלה.

<אורית פרקש-הכהן: אני רוצה לתת דוגמה לניגוד העניינים המוסדי הזה.

<אורית פרקש-הכהן: אני רוצה לתת דוגמה להוזלת תעריף החשמל האחרונה.

<אורית פרקש-הכהן: רשות החשמל בערב ראש השנה הוזילה את התעריף לציבור ב-5 ומשהו אחוז.

<אורית פרקש-הכהן: זאת הייתה הוזלת תעריף של חברת החשמל.

<אורית פרקש-הכהן: לכאורה זאת הוזלת תעריף כלכלית, ברורה, פשוטה.

<אורית פרקש-הכהן: מחירי הפחם בעולם צללו, המחירים צנחו.

<אורית פרקש-הכהן: הרשות ראתה פער של מאות מיליוני שקלים לטובת הצרכן בתעריף החשמל כך שאם התעריף לא ירד הצרכן ישלם ביוקר.

<אורית פרקש-הכהן: אני מדברת על הדברים האלה כי הדברים עלו בתקשורת, עלו ציבורית.

<אורית פרקש-הכהן: אנחנו קיבלנו לחצים מאוד גדולים כנגד הוזלת התעריף, כמו שאנחנו מקבלים תמיד לפני כל הוזלת תעריף.

<אורית פרקש-הכהן: הדברים האלה צריכים להיאמר, כי מה שמונח על השולחן זה האינטרס הציבורי.

<אורית פרקש-הכהן: אחת הבקשות הכי חזקות שקיבלנו הייתה מתוך הממשלה עצמה.

<אורית פרקש-הכהן: רשות החברות הממשלתיות, מנהל רשות החברות הממשלתיות, שזה תפקידו, נושא בכובע של הממשלה כבעלי חברת חשמל.

<אורית פרקש-הכהן: הוא כתב לי מכתב שפורסם בתקשורת, שבו הוא שאל מה פתאום אני מוזילה את התעריף לציבור, חברת החשמל לא במצב טוב, לכן הוא מבקש שאני לא אוזיל את התעריף לציבור.

<אורית פרקש-הכהן: מליאת הרשות, למרות כל זאת, ישבה ואיזנה את כל הדברים והוזילה את התעריף לציבור.

<אורית פרקש-הכהן: אני מודיעה לכם שבמודל החדש ובסתירות שקיימות בו, ההוזלה הזאת בתעריף החשמל לא הייתה מתבצעת, התעריף לציבור לא היה יורד בראש השנה בגלל ירידת הפחם.

אלי כהן: הגברת פרקש, הערה חשובה מאוד.

אלי כהן: אני חושב שמוסכם כאן על ידי כולם - זה נאמר גם על ידי משרד התשתיות, גם על ידי משרד האוצר - שעצמאות התעריפים תישמר.

אלי כהן: גם הסמכות של השר.

אלי כהן: בעניין התעריפים הוסכם ונאמר בצורה מפורשת.

אלי כהן: אני אבקש מהיועצת המשפטית של הוועדה לוודא שהעצמאות לקביעת התעריפים תישאר.

אלי כהן: הנושא הזה לא עומד על הפרק.

דוד ביטן: למה את סבורה שהרגולטור החדש לא יילחם על התעריף כמו שאת נלחמת?

<אורית פרקש-הכהן: כי עצמאות זה לא משפט, זו לא מילה, זאת לא כותרת.

<אורית פרקש-הכהן: צריך לתת לגוף שבהגדרה, שבמאזן הכוחות הוא מול מונופול חברת החשמל, מול היצרנים הפרטיים שהם לא שחקנים קטנים, כמו החברה לישראל, שיכון ובינוי, האחים עופר, מונופול הגז.

אלי כהן: בנושא התעריפים אמרנו שהעצמאות תישמר.

<אורית פרקש-הכהן: אנחנו רואים פה שדווקא בחשמל, בשונה מתחומים אחרים, יש הקפדה מיוחדת בגלל סכומי הכסף והלחצים שמתמודדים איתם.

<אורית פרקש-הכהן: המעמד של רשות החשמל נבחן כל הזמן בעולם על ידי גופים בינלאומיים, כי זה מבטא גורמים כמו דויטשה בנק.

<אורית פרקש-הכהן: כשגופים בינלאומיים באים לשים כסף במשק החשמל, הם מדרגים את רשות החשמל ואת מידת העצמאות שלה כמדד האם לשים פה השקעות.

<אורית פרקש-הכהן: מה שאתם רואים פה בתמונה זה דוח בינלאומי שכבר היום מדרג את רשות החשמל כנחותה לעומת ירדן ותורכיה, כאשר שינוי החוק צפוי להפחית את הדירוג של הרגולטור הישראלי לעומת מדינות ערביות שכנות.

<אורית פרקש-הכהן: האיחוד האירופי שלח לנו שאילתה.

<אורית פרקש-הכהן: אנחנו צריכים למלא שאלון שלם בשאלה אם הממשלה יכולה להפוך החלטה פרטנית של רשות חשמל, אם הממשלה יכולה לתת לנו הוראות ספציפיות, כל מיני שאלות שמדרגים אותנו.

<אורית פרקש-הכהן: יש דאגות בעניין הזה.

<אורית פרקש-הכהן: אני מקווה שהדבר הזה חשוב מאוד לשר בתור מי שעבד מאוד מאוד קשה שמדינת ישראל תהיה חברה ב-OECD.

<אורית פרקש-הכהן: עכשיו אני רוצה לענות לשאלה מה הן הסתירות, למה הייתי צריכה לדבר כל כך ארוכות על העצמאות הזאת של התעריפים, על החשיבות שלה לשמירת האינטרס הציבורי ולפיתוח המשק, ולמה החוק הזה אומר א' אבל כותב אחרת.

<אורית פרקש-הכהן: מה הייתה התכלית של החוק?

<אורית פרקש-הכהן: הרעיון היה להגדיר את מדיניות השרים בחוק.

<אורית פרקש-הכהן: התכלית הייתה להמשיך לקבוע תעריפים עצמאיים באופן בלתי תלוי - זה כתוב בהצעת החוק - ולתת מענה לכפילות הפקידותית שנוצרה בחקיקה בשנת 2005 שבאמת פגעה.

<אורית פרקש-הכהן: פעם אחת נשמרת הכפילות הפקידותית.

<אורית פרקש-הכהן: דיברנו על זה שהיה פיצול מאוד גדול בגלל הסיפור של אישור הרישיונות.

<אורית פרקש-הכהן: מה שעושה התיקון זה בעצם מקטין את מספר הרישיונות שדורשים את אישור השר, כאשר בפועל, ואני הולכת פה לסוף, עדיין יש פיצול מאוד גדול בנושא רישיונות, עדיין יש צוות במשרד שכותב את התקנות בנושא הרישוי, שזה לא רשות החשמל.

<אורית פרקש-הכהן: ברישיונות הגדולים נותר אישור השר.

<אורית פרקש-הכהן: אני שואלת מה עשינו בזה.

<אורית פרקש-הכהן: כל הוויכוחים הגדולים והעתירות שדיברה עליהם עדי, והיא יודעת את זה יותר טוב ממני, של יצרני חשמל פרטיים לבג"ץ כי לא חתמו להם על האישורים בגלל המחלוקות, היו הרישיונות הגדולים.

<אורית פרקש-הכהן: כולם היו מעל 100 מגה ואט.

<אורית פרקש-הכהן: המחלוקות היו על זה.

<אורית פרקש-הכהן: פה נותר אישור השר.

<אורית פרקש-הכהן: גם לא מן הנמנע שבעתיד המשרד יבנה לעצמו עוד איזו מחלקה שתבדוק את הרישיונות.

<אורית פרקש-הכהן: צריך לשים על זה את הדעת, כדי שהחקיקה באמת תייצר את המטרה.

<אורית פרקש-הכהן: זאת הייתה המטרה העיקרית של התיקון הזה שבעיני היא לא מושגת.

<אורית פרקש-הכהן: נוסף פה סעיף חדש שלא היה קודם.

<אורית פרקש-הכהן: שר יכול להתערב בהחלטה ספציפית, להגיד: את החלטת לתת את הרישיון הזה?

<אורית פרקש-הכהן: אנחנו נבקש שתדונו בזה מחדש כי זה לא נראה לי.

<אורית פרקש-הכהן: זה סעיף שלא היה קודם.

<אורית פרקש-הכהן: הוא יכול להגיד: מה פתאום נתת את הרישיון הזה, זה לא בהתאם למדיניות שלי.

<אורית פרקש-הכהן: את זה הוא יכול לעשות על כל רישיון, גדול כקטן.

דוד ביטן: מה לא בסדר בזה?

<אורית פרקש-הכהן: לפי הצעת החוק הרשות תקבע תעריפים לפי שיקול דעתה המקצועית.

<אורית פרקש-הכהן: בפועל יש שורה של סעיפים שמרוקנים מתוכן את היכולת של הרשות לעצמאות, יוצרים פה ניגוד עניינים מוסדי שלא יאפשר את העצמאות הזאת.

<אורית פרקש-הכהן: אני חושבת שזה חמור מזה.

<אורית פרקש-הכהן: לוקחים גוף שקוראים לו המליאה, לוקחים יו"ר לרשות, ומטילים עליו אחריות בלי יכולת לעמוד באחריות הזאת.

<אורית פרקש-הכהן: אומרים לו - אתה תישא באופן בלעדי באחריות לעבודה על התעריפים, כשבפועל לא מדובר פה בכלל ברגולטור, מדובר פה במישהו שיהיה חצי משרת אמון בתוך הבעלים, בתוך מי שקשור לשחקנים.

<מיכאל מקייה: הזדמן לי לכתוב שתי חוות דעת בנוגע למינוי אנשים - גם יושב-ראש זמני וגם חבר מליאה.

<מיכאל מקייה: מדובר בשני אנשים שנפסלו בגלל ניגוד עניינים מוסדי, בגלל שהם היו כפופים ישירות לשר.

<מיכאל מקייה: לא רק אני חששתי, גם היועץ המשפטי לממשלה והשופט ברנר במסגרת ועדת ברנר פסלו את האנשים האלה בגלל ניגוד העניינים המוסדי.

<מיכאל מקייה: הכפיפות הישירה לשר לא מאפשרת לו לשקול שיקול דעת עצמאי בתעריפים.

<אורית פרקש-הכהן: מה הן הסתירות, אדוני יו"ר הוועדה?

<אורית פרקש-הכהן: הרשות עוברת לתוך משרד אחר.

<אורית פרקש-הכהן: בוא נראה מה יש בחקיקה המוצעת.

<אורית פרקש-הכהן: לרשות היום יש עצמאות נפרדת.

<אורית פרקש-הכהן: היא לא יכולה להיות חלק מתוך הממשלה, כמו שדיברתי על הוזלת התעריף האחרונה.

<אורית פרקש-הכהן: בהצעת החוק הנוכחית הרשות הופכת להיות יחידה בתוך משרד האנרגיה.

<אורית פרקש-הכהן: כתוב שרשות מוקמת בתוך משרד אנרגיה.

<אורית פרקש-הכהן: היו"ר הוא מינוי של שר אחד, בשונה מבעבר שהוא מינוי של שני שרים.

<אורית פרקש-הכהן: יו"ר הרשות כפוף במישרין לשר.

<אורית פרקש-הכהן: זה משפט מאוד מאוד משמעותי.

<אורית פרקש-הכהן: זה סעיף מאוד מאוד חריג, הוא לא קיים בשום רגולטור שאמור לבצע חלק מהתפקידים שלו אישית.

<אורית פרקש-הכהן: הוא כפוף במישרין לשר.

<אורית פרקש-הכהן: אני לא יודעת איך איש שכפוף במישרין לשר יכול לקבל החלטה בניגוד לעמדת השר גם בתעריפים.

<אורית פרקש-הכהן: הרשות חייבת לקבוע תעריף בכפוף לעלויות שנובעות ממדיניות השר, כך כתוב.

<אורית פרקש-הכהן: גם יש סמכות לקבוע החלטה ספציפית.

<אורית פרקש-הכהן: בנוסף, המונח מדיניות לא סגור, לא מוגדר.

<אורית פרקש-הכהן: אני רוצה לסיים במשפט שהזכיר מיכאל.

<אורית פרקש-הכהן: ועדת ברנר למינויים שהייתה בעבר פסלה חבר מליאת רשות מלהיות חבר מליאת רשות כי הוא היה עובד משרד שכפוף במישרין לשר.

<אורית פרקש-הכהן: ועדת המינויים אמרה שהוא לא יכול להיות חבר מליאה כי הוא בניגוד עניינים מוסדי, איך הוא יפעיל שיקול דעת עצמאי.

<אורית פרקש-הכהן: עכשיו לוקחים את יו"ר המליאה הזאת, שהוא הלב הפועם של המליאה הזאת, שהוא זה שיש לו את הקול המכריע במליאה עם עוד שני נציגים של משרד האנרגיה, ואומרים לו באוזן שמאל– אתה כפוף במישרין לשר, ובאוזן ימין - אתה תהיה עצמאי.

<אורית פרקש-הכהן: צריך להחליט איך תיראה החקיקה הזאת, אם באמת מתכוונים לרשות שתהיה עצמאית לקביעת תעריפים, או לא.

דוד ביטן: למי הוא צריך להיות כפוף?

<אורית פרקש-הכהן: החשש הוא שיבוטלו הבלמים.

<אורית פרקש-הכהן: במודל הקיים, שבמסגרתו אומרים - אתם עצמאים, אתם עצמאים, ובעצם שמים עליהם את כל הכבלים האלה, אני חושבת שמישהו פה חי באיזה שהוא סוג של הכחשה.

<אורית פרקש-הכהן: השאלה שכולנו צריכים לשאול את עצמנו: האם יו"ר רשות כזה שכפוף במישרין לשר יוכל להביע את קול הצרכן, כמו שהרשות הביעה ברפורמה בחברת חשמל כשהרשות הוציאה ניירות פומביים ואמרה כמה הדבר הזה יעלה לצרכן, בשונה מעמדת שר האנרגיה.

<אורית פרקש-הכהן: האם רשות כזאת תוכל להוציא עמדה ציבורית בקשר למתווה הגז לפני שהוא גובש בממשלה כדי להגיד כמה הצרכן יהיה צריך לשלם, או מה תהיה ההשפעה של זה על הצרכן?

<אורית פרקש-הכהן: בסוף זה לא ישתנה.

<אורית פרקש-הכהן: התפקיד של הגוף הזה היה ונותר בסוף לייצג את האינטרס של הציבור במשק חשמל מול האינטרסים הכלכליים הכי גדולים במדינת ישראל, מול המונופול הכי חזק במשק במישור הממשלתי, מול הגופים הפרטיים הכי חזקים בשוק הזה.

<אורית פרקש-הכהן: השאלה שחברי הכנסת והממשלה צריכים לשקול - -

אלי כהן: הממשלה כבר שקלה ואמרה את דברה, עכשיו חברי הכנסת ישקלו.

<אורית פרקש-הכהן: יש דברים בחוק שסותרים אחד את השני.

יובל שטייניץ: דובר על הכנסת יצרני חשמל פרטיים ועל יצירת תחרות מסוימת במשק בייצור ובמכירת חשמל.

יובל שטייניץ: לרשות החשמל היה ללא ספק חלק חשוב במהלך הזה, גם למשרד האנרגיה ולמשרד האוצר.

יובל שטייניץ: אני רוצה להדגיש ששום תחנת כוח פרטית לא הייתה קמה במדינת ישראל אם שר האנרגיה לא היה חותם על הרישיון.

יובל שטייניץ: אני כשר האנרגיה חתמתי בחודשים האחרונים על רישיונות שהגבירו את התחרות בשוק החשמל.

יובל שטייניץ: דרך אגב, אני לא בטוח שחברת החשמל הייתה מאושרת מכל חתימה או מכל מהלך שעשיתי.

יובל שטייניץ: ההצגה כאילו רשות החשמל קידמה תחרות בניגוד לשר האנרגיה ומשרד האנרגיה איננה נכונה.

יובל שטייניץ: כפי שהזכרתי, אני כשר האוצר, מאחר שמשרד האנרגיה היה כל כך נכה, כל כך משותק שבעצם לא יכול היה לתפקד, לקחתי את ההולכה בהסכמה, באישור הממשלה, והקמתי צוות בראשות מנכ"ל האוצר כדי לאפשר בכלל את הקמת התחנות האלה של דוראד, OPC ודליה.

יובל שטייניץ: אני כשר האוצר בזמנו אמרתי שאי אפשר כבר עם משרד האנרגיה ורשות החשמל, שמנכ"ל האוצר יוביל בהנחיה שלי את הצוות.

יובל שטייניץ: זה אבסורד ששר האוצר ומנכ"ל משרד האוצר הובילו תחנות כוח פרטיות רק בגלל שהשיתוק היה כל כך גדול.

מיכל בירן: משפחת עופר מודה לך על 70 מיליוני השקלים האלה.

יובל שטייניץ: כשדובר על ייצור חשמל פרטי, ודאי שלרשות החשמל היה חלק חשוב.

יובל שטייניץ: אני בהחלט מעריך את חלקה של אורית בעניין הזה.

יובל שטייניץ: בוא נודה על האמת, ללא שרי האוצר ושרי האנרגיה לשעבר ובהווה זה לא היה קורה.

יובל שטייניץ: רק לאחרונה חתמתי על רישיונות שמאפשרים תחרות במכירת החשמל.

יובל שטייניץ: היא לא הייתה קורית ללא שר האנרגיה.

יובל שטייניץ: צריך היה את האישור של שר האנרגיה.

יובל שטייניץ: השיתוק היה כזה שאני כשר אוצר קידמתי את הקמת התחנות הפרטיות האלו.

יובל שטייניץ: לבוא ולהגיד שללא רשות החשמל הממשלה הייתה מונעת, אחרי שאני כשר אוצר השקעתי כזה מאמץ שאיפשר בכלל את הקמת התחנות האלו, לדעתי צריך להעמיד דברים על דיוקם.

יובל שטייניץ: דבר שני, לגבי המחירים.

יובל שטייניץ: התעריפים אכן יישארו עצמאיים.

יובל שטייניץ: אני רוצה להדגיש, בניגוד למה שהוצג פה, שלחצים יש מכל הכיוונים.

יובל שטייניץ: אחד החששות הוא שתמיד יהיו לחצים על שרים ֿ- שרים הם אנשים פוליטיים, הממשלה היא פוליטית - להוריד מחירים, במיוחד לקראת תקופות של בחירות.

יובל שטייניץ: גם זה לא רצוי.

יובל שטייניץ: לא רצוי שיעלו מחירים בגלל לחצים של כל מיני גופים שלא מבוססים על הכרח המציאות, אבל גם לא רצוי להוריד מחירים מטעמים של בחירות או בלי שיקול דעת רציני.

יובל שטייניץ: הטענה שכאילו ממשלה תמיד רוצה להעלות מחירים ורשות חשמל עצמאית תגן על הצרכן כי לה יש מוטיבציה להוריד מחירים, היא טענה לא נכונה.

יובל שטייניץ: לממשלה יש מוטיבציות שונות וסותרות.

יובל שטייניץ: הרבה פעמים - אנחנו גם נתקלנו בזה בעבר במדינת ישראל - ממשלות הורידו מחירים מטעמים פופוליסטיים או מטעמים של הליכה לקראת הציבור לקראת בחירות.

יובל שטייניץ: אחרי בחירות העלו מחירים.

יובל שטייניץ: אני יכול לומר לכם שבחלק מהמדינות של העולם השלישי, כולל חלק ממדינות ערב, הממשלות נותנות סובסידיה, משקיעות מיליארדים ומוזילות באופן מלאכותי מחירים של דלק, של חשמל.

יובל שטייניץ: הרשות הפלסטינית החליטה שהחשמל והמים לחלק מהתושבים יהיו בחינם.

יובל שטייניץ: לבוא ולהציג תמונה כאילו פוליטיקאים תמיד רוצים להעלות מחירים, זאת לא תמונה נכונה.

יובל שטייניץ: הדבר הכי טוב הוא שהדברים קורים באופן ענייני ורציני.

יובל שטייניץ: אני מצפה שכך יהיו הדברים.

יובל שטייניץ: גם רגולטורים מסתכלים לעיתים על התדמית הציבורית שלהם, מה אומר הציבור, איך אפשר להתייחס לציבור.

יובל שטייניץ: המצב הוא ששרי אוצר ושרי אנרגיה קידמו הכנסה של אנרגיות מתחדשות, קידמו הקמה של תחנות כוח פרטיות ויצרני חשמל פרטיים.

יובל שטייניץ: הזכרתי את חלקי, כי בדרך הטבע זאת הדוגמה הספציפית שאני יודע איך היא קרתה, מתי היא קרתה, אבל אני משוכנע שאני לא יחידי.

יובל שטייניץ: זה נכון גם לגבי שרי אוצר ושרי אנרגיה אחרים.

<שאול מרידור: אין בעולם רשות כמו רשות החשמל הישראלית.

<שאול מרידור: רוב הרשויות המדוברות בעולם הן רשויות שמוגבלות לעניין התעריף.

<שאול מרידור: בישראל רשות החשמל כמו רשות המים וכמו רשות הדואר עושה הרבה יותר מאשר תעריפים.

<שאול מרידור: מפה, דך אגב, נוצרו הרבה מאוד בעיות.

<שאול מרידור: ברשות המים עשו תיקון קצת אחר.

<שאול מרידור: ברשות החשמל היה תיקון לפניו.

<שאול מרידור: המצב החוקי היום, שגרר הרבה מאוד ויכוחים משפטיים, נבע מזה שיש הרבה מאוד סמכויות פה וגם שם.

<שאול מרידור: כל מה שדיברה הגברת פרקש על עניין העצמאות הוא רלוונטי בעולם לגבי תעריפים.

<שאול מרידור: כשבדקנו - אני מדבר על התקופה שהייתי בתפקידי הקודם – איך בנויות רשויות כאלו - - אני עוד מכיר את השינוי הזה משנת 2012, לפחות מאז שהתחלתי לעבוד עליו.

<שאול מרידור: אני לא יודע מה הם עשו מאז שעזבתי.

<שאול מרידור: זה לא נבנה ב-3 שבועות.

<שאול מרידור: כשהלכנו לבדוק בעולם איך בנויות רשויות כאלו, כששאלנו מה קורה כשהשר קובע מדיניות, איך אוכפים על קיומה, אף אחד לא הבין מה אנחנו רוצים.

<שאול מרידור: המשפט היחידי שקיבלנו הוא it's not done.

<שאול מרידור: ברור שנקבעה מדיניות על ידי שר האנרגיה.

<שאול מרידור: אין שאלה שהרשות שאחראית לקבוע תעריפים מתחשבת במדיניות שקובעת תעריפים.

<שאול מרידור: היא צריכה לקבוע תעריפים לאור המדיניות.

<שאול מרידור: הוא לא מתערב בקביעת התעריפים, אבל התעריפים צריכים לשקף את המדיניות אם נקבע סל דלקים, אם נקבע שצריך להביא גז באנייה מגזזת.

<שאול מרידור: אין שאלה שהרשות הזאת צריכה לעשות את הדבר הזה.

<שאול מרידור: אני יכול להגיד גם לתקופה הקצרה שאני נמצא היום וגם קודם, שזה לא תמיד קרה.

<שאול מרידור: התיקון הזה מנסה, לדעתי, להשוות אותנו לעולם בשני מובנים.

<שאול מרידור: אחד, הוא מנסה להגיד בצורה ברורה: המדיניות היא מדיניות של שר האנרגיה.

<שאול מרידור: במקומות מסוימים הוא גם נעזר בשר האוצר, אבל ככלל, המדיניות היא של הממשלה, של מיניסטריון השרים.

<שאול מרידור: יישומה בתעריפים נעשה באופן עצמאי.

<שאול מרידור: היישום שלה נעשה ברשות, כאשר העצמאות היתירה היא לעניין התעריפים.

<שאול מרידור: המדיניות שלאורה בונים תעריפים היא של הממשלה, היא לא של רשות עצמאית.

<שאול מרידור: אני לא חושב שנכון, ואני חושב שהממשלה החליטה שלא נכון, לחיות במדינה שבה המדיניות לא נקבעת על ידי הממשלה.

<שאול מרידור: אין עולם שבו הממשלה רוצה מדיניות מסוימת ויכולה רשות עצמאית ככל שתהיה להגיד: אני את המדיניות הזאת לא מכירה בתעריפים.

<שאול מרידור: יש היום לא מעט תחומים שהם בתפר ונופלים בין הכיסאות.

<שאול מרידור: את זה צריך לתקן.

<שאול מרידור: אם היינו משקיעים את הזמן שהיינו בלשכה של אבי ליכט על המשק במקום על הוויכוחים – אני לא בא להגיד איזה צד צודק - בין המשרד לבין הרשות, אני בטוח שהמשק הזה היה מתקדם עוד קדימה, אבל מה לעשות שהמשרד רואה את עצמו כקובע מדיניות, כשהרשות לא ראתה את עצמה מחויבת לחלק מהדברים שהוא קבע.

<שאול מרידור: הדבר הזה יצר המון המון דברים.

<שאול מרידור: לגבי עצמאות הרשות אני אגיד שני דברים.

<שאול מרידור: השר לא אמור להתערב בתעריפים.

<שאול מרידור: גם ההתערבות שיש פה, מה שהיא אומרת זה שהרשות תקבע תעריפים לאור מדיניות השר.

<שאול מרידור: לי זה נשמע מאוד טריוויאלי.

<שאול מרידור: שתיים, אם השר ראה משהו לא בסדר, הוא מבקש מהרשות דיון חוזר.

<שאול מרידור: בנושאים שאינם תעריפים, כל מה שהוא יכול לעשות זה לבקש מהרשות לדון בנושא מחדש, הוא לא יכול להחליט, הוא לא יכול שום דבר.

<שאול מרידור: הדירוג, דרך אגב, של נתג"ז, למיטב זכרוני - לא בדקתי את זה לאחרונה - קצת יותר גבוה מדירוג חברת החשמל.

<שאול מרידור: נתג"ז, למען הסר ספק, היא חברה ממשלתית שמטפלת בתחום הולכת הגז, תעריפיה נקבעים על ידי רשות הגז.

<שאול מרידור: היא רשות עצמאית בעניין התעריפים, היא נמצאת בתוך משרד האנרגיה.

<שאול מרידור: אם תשאלו את המדרגים, הם מתייחסים לתעריפים שלה כאילו נקבעים באופן עצמאי לחלוטין.

<שאול מרידור: אף אחד לא חושב שהשר קובע בהם.

<שאול מרידור: זה שהשר ממנה זה דבר אחד.

<שאול מרידור: אסור לשר להתערב בעניין תעריפים.

<שאול מרידור: אתם יודעים, אם מישהו בסוף עובר על החוק, אני לא יודע להתמודד עם זה בחוק.

<שאול מרידור: קובעים חוק בשביל האדם הנורמטיבי.

<שאול מרידור: אם לשר כתוב במפורש שהוא לא מתעסק בתעריפים, בעיני ברור שהוא לא מתעסק בתעריפים.

איילת נחמיאס ורבין: אתה צריך לתת כלים בידי הרשות כדי שהמסוגלות הטבעית תהיה בידיהם.

<שאול מרידור: אני לחלוטין מסכים, ולכן יש מועצה, החלטות המועצה לא כפופות לשר.

איילת נחמיאס ורבין: והרכב המועצה - -

יובל שטייניץ: גם היום השרים ממנים.

איילת נחמיאס ורבין: איזה הרכב?

<שאול מרידור: גברתי, לא שינינו.

יובל שטייניץ: אותו הרכב.

אלי כהן: הדבר היחידי שנוסף הוא נציג הגנת הסביבה.

<שאול מרידור: מילה אחרונה על ניגוד העניינים של הממשלה.

<שאול מרידור: אני לא מדבר על נושא התעריפים.

<שאול מרידור: אני הייתי מאוד מוטרד ממשפט משמעותי שאמרה אורית.

<שאול מרידור: השר הגיב עליו, ואני אגיב עליו מהצד השני.

<שאול מרידור: תפקיד הרשות, בעיני, הוא לא להגן על הציבור בפני הממשלה, אני אומר את זה בצורה מאוד ברורה.

<שאול מרידור: אין דבר כזה.

<שאול מרידור: הסיבה שהרשות הזאת היא עצמאית היא לא כדי להגן על הציבור, היא כדי לקבוע תעריפים באופן מקצועי.

<שאול מרידור: רשות המים העלתה תעריפים בעשרות אחוזים.

<שאול מרידור: זה מה שנדרש ממנה לעשות, כי התעריף לא היה ריאלי.

<שאול מרידור: אם מישהו חושב שרשות עצמאית מגינה על הצרכן והשרים לא, אז סליחה, מטרת הרשות היא לא להגן על הצרכן או על מונופול או על מישהו אחר, זה תפקיד הממשלה שנבחרה.

<שאול מרידור: תפקיד הרשות הוא להיות עצמאית.

<יפתח רון-טל: בתור יושב ראש חברת החשמל בשנים האחרונות אני חושב שהצעת החוק הזאת היא הצלת הנפשות של משק החשמל במדינת ישראל, לא פחות מזה.

<יפתח רון-טל: אי אפשר לתאר את חוסר היכולת של משק החשמל להתנהל, במיוחד של חברת החשמל שהיא המרכיב העיקרי במשק הזה, במצב בלתי אפשרי שבו אנחנו כפופים לסדר גודל של 22 רגולטורים ישירים שמכתיבים את הפעילות הכלכלית שלנו.

<יפתח רון-טל: 2 הרגולטורים הדומיננטיים הבולטים בחיים של חברת החשמל זאת רשות החשמל ומינהל החשמל.

<יפתח רון-טל: מינהל החשמל בתוך משרד האנרגיה הוא זה שלמעשה קובע את תכנית פיתוח החשמל במדינת ישראל, הוא קובע איזה משק חשמל יהיה.

<יפתח רון-טל: על פי התכנית הפיתוח הזאת, שאנחנו כפופים לה כי אנחנו חברה ממשלתית שעושה את מה שאומרים לנו, אנחנו פועלים, אנחנו מפתחים את המשק.

<יפתח רון-טל: אספקת החשמל ב-20,30 שנה האחרונות במדינת ישראל היא תחנת כוח בשנה.

<יפתח רון-טל: תחנת כוח בשנה זה לא רק ייצור החשמל.

<יפתח רון-טל: שרשרת החשמל מורכבת מעוד כמה חוליות שרק הן קובעות אם אפשר לספק חשמל או לא, כמו למשל ההולכה, החלוקה.

<יפתח רון-טל: זה המון תקציבים.

<יפתח רון-טל: את זה אנחנו עושים על בסיס תכנית שהיא מדיניות משרד האנרגיה.

<יפתח רון-טל: בסופו של דבר התכנית הזאת הופכת להיות פקודה לביצוע לחברת החשמל.

<יפתח רון-טל: אלא מה?

<יפתח רון-טל: אי אפשר לבצע את זה בלי כסף.

<יפתח רון-טל: את הכסף קובעת רשות החשמל, אין דרך אחרת, אין קונץ.

<יפתח רון-טל: אוי ואבוי אם אזרח ישלם לא את מה שהוא צריך.

<יפתח רון-טל: אנחנו בסופו של דבר צריכים כולנו להגן על האזרחים.

<יפתח רון-טל: התעריף עצמו זה הביטוי העליון, זה היכולת שלנו לספק חשמל באמצעות פיתוח המשק.

<יפתח רון-טל: יש פה שני רגולטורים.

<יפתח רון-טל: אחד אומר לי מה לעשות, אחד נותן לי את הכלים לעשות, חוץ מדבר אחד מאוד קטן – הם כמעט לא מדברים אחד עם השני, יש ביניהם חילוקי דעות תהומיים.

<יפתח רון-טל: אני יכול לתת לכם דוגמאות מסמרות שיער לאיך חברת החשמל פועלת במצב שבו היא מחויבת מצד אחד לעשות משהו, מצד שני היא פשוט לא יכולה לעשות אותו.

<יפתח רון-טל: מי שנפגע זה אותו אזרח שחושבים שמגינים עליו.

<יפתח רון-טל: מה זה מגינים עליו?

<יפתח רון-טל: אזרח מוכן לשלם עוד כמה שקלים, רק שלא יהיו לו הפסקות חשמל.

<יפתח רון-טל: לשם אנחנו הולכים.

<יפתח רון-טל: בואו לא נתעלם, אנחנו במשבר חמור במשק החשמל.

<יפתח רון-טל: יש כאן פוטנציאל למהפכה ברמה היסטורית.

<יפתח רון-טל: גילוי הגז זה מנוע הצמיחה העיקרי של מדינת ישראל, הכלי העיקרי להורדת יוקר המחיה במדינה.

<יפתח רון-טל: בואו לא נסתיר - אני אומר את זה כיושב-ראש החברה - אנחנו במשבר מאוד חמור שאנחנו לא רואים את הקצה שלו.

<יפתח רון-טל: החוק הזה, לפי דעתי, הוא כלי אולטימטיבי.

<יפתח רון-טל: אני לא רוצה לברך עליו.

<יפתח רון-טל: הוא פשוט הצלת נפשות.

<יפתח רון-טל: יש לנו מספר הערות שאנחנו חושבים שהן הערות מאוד חשובות כדי שהחוק הזה יאפשר, לפי דעתי, את מטרותיו.

<יפתח רון-טל: מה קרה בחברת החשמל?

<יפתח רון-טל: בשנת 1996 חברת החשמל היא טריפל איי כמו נתג"ז.

<יפתח רון-טל: ב-2015 היא דאבל די פלוס.

<יפתח רון-טל: אם לא מעורבותו של שר האנרגיה בכובעו כשר האוצר - -

<אהוד אדירי: לא דאבל די פלוס ישראלי.

<יפתח רון-טל: חו"ל.

<אהוד אדירי: היא גם לא הייתה טריפל איי חו"ל.

<יפתח רון-טל: היא טריפל בי בארץ.

<אהוד אדירי: היא לא טריפל בי בארץ.

<קריאה: היא לפני פשיטת רגל.

<יפתח רון-טל: היא ירדה באופן מטורף בדירוג שלה.

<יפתח רון-טל: לא היה חסר הרבה שהיא תהיה בדירוג לא בר השקעה.

<יפתח רון-טל: היא הייתה עם חובות קטנים ב-96, לא משמעותיים.

<יפתח רון-טל: היא הגיעה למצב של 70 מיליארד שקלים חובות.

<יפתח רון-טל: היא נמצאת, נכון להיום, אפרופו פיתוח משק החשמל, בפער בפיתוח משק ההולכה.

<יפתח רון-טל: מי שלא יודע, משק ההולכה בשרשרת החשמל יותר חשוב מייצור חשמל.

<יפתח רון-טל: אפשר לייצר חשמל כמה שאתם רוצים, מה שקובע את איכות החשמל באמת זה ההולכה.

<יפתח רון-טל: זה נותן את היתירות שמאפשר לנו לשחק.

<יפתח רון-טל: אחד החלקים העיקריים של התעריף שדובר בו ומגן על הצרכן זה לאפשר את פיתוח משק ההולכה.

<יפתח רון-טל: פעם אחרונה שעדכנו את התעריף הזה היה ב-2002, כאשר העדכון הזה היה מבוסס על דוחות חברת החשמל בשנת 2000.

<יפתח רון-טל: בסופו של דבר, בגדול, הפערים המצטברים היו 1 מיליארד שקלים בשנה בפיתוח משק ההולכה, סדר גודל של מעל 10 מיליארד שקלים.

<יפתח רון-טל: אני לא רוצה להיות יותר קיצוני ולהגיד שזה מתקרב ל-15 מיליארד.

<יפתח רון-טל: כל יצרני ה-pv הגדולים והיצרנים הפרטיים שאנחנו לא רק מקדמים, אנחנו חושבים שזה חיוני למשק, התהליך הזה נשען על בלימה כמשק לא מפותח בגלל חוסר היכולת של חברת החשמל לעמוד בתכנית הפיתוח של משרד האנרגיה עכב תעריף שלא מאפשר את זה.

<יפתח רון-טל: צריך לזכור את זה.

<יפתח רון-טל: אני חושב שאנחנו צריכים להבטיח שהחוק הזה לא ישמש ככלי לרפורמה דה פקטו שאיננה נשענת על רפורמה אמיתית במשק החשמל.

<יפתח רון-טל: לי יש חשש שלפחות שני סעיפים בחוק הזה, שתיכף אני אגע בהם, יאפשרו רפורמה דה פקטו.

<יפתח רון-טל: רפורמה דה פקטו היא רפורמה בתהליך הכי גרוע שיכול להיות, כי היא לא מבוססת על היסודות שלמעשה נקבעים לגביה כשמחליטים על רפורמה.

<יפתח רון-טל: שמענו גם את השר.

<יפתח רון-טל: יש פה הבנה שבלי רפורמה החברה תקרוס והמשק יהיה במשבר גדול מאוד.

<יפתח רון-טל: נאמר בהצגת החוק הנושא של רישיונות עד 100 מגה ואט.

<יפתח רון-טל: הרישיונות היום הם על ידי השר.

<יפתח רון-טל: במה מתבטאת מדיניות השר, לפי מיטב ההבנה שלי?

<יפתח רון-טל: בשני נושאים מרכזיים.

<יפתח רון-טל: ברישיונות, שהם מייצרים בסופו של דבר את היקף המשק, ולאחר מכן תכניות הפיתוח שכוללות גם את זה וגם דברים נוספים.

<יפתח רון-טל: רישיונות קטנים שלא במסגרת המדיניות יועברו לסמכות רשות החשמל.

<יפתח רון-טל: אני רוצה לומר לכם שברישיונות הקטנים האלה מתחת ל-100 מגה ואט, נכון לרגע זה שאנחנו מדברים, מדובר על 26% מהייצור הפרטי.

<יפתח רון-טל: 788 זה ייצור של מתחת ל-100 מגה ואט.

<יפתח רון-טל: ברישיונות שנמצאים בתהליך עד 2017 זה עוד 38% מתוך התוספת של הרישיונות הפרטיים.

<יפתח רון-טל: על רישיון אחד של 100 מגה ואט אפשר להגיד שהוא קטן, למרות שלפי דעתי הוא בינוני פלוס פלוס פלוס פלוס.

<יפתח רון-טל: באמצעות עוד רישיון ועוד רישיון ועוד רישיון בנית 4 תחנות כוח קטנות, ללא שום שליטה, ללא שום מדיניות.

<יפתח רון-טל: ברור שסוגית המדיניות מטופלת כאן, אבל החיים יעשו את שלהם.

<יפתח רון-טל: בסוף רשות כזאת יכולה להמשיך ולקיים מדיניות עצמאית.

<יפתח רון-טל: לא ראיתי את זה בשום מקום בסמכויות שלה.

<יפתח רון-טל: היא צריכה לעסוק בתעריף.

<יפתח רון-טל: ההחלטה לגבי התחרות או לא תחרות זה הממשלה והשר.

<יפתח רון-טל: אני חושב שצריך לשמור בידי השר - אני מקווה שלא יכעס עלי השר.

<יפתח רון-טל: אני גם מודע לזה שחוק בנוי מפשרות - את האפשרות להוסיף רישיונות בהיקפים בלתי נשלטים, הרבה יותר חמור מהמצב היום.

<יפתח רון-טל: זה 100 ועוד 100 ועוד 100 ועוד 100.

<יפתח רון-טל: 10 פעמים 100 כאלה זה 1000.

<יפתח רון-טל: כל המשק הזה היום הוא 15 אלף.

<יפתח רון-טל: לפי עניות דעתי אין שום סיבה בעולם שהסמכות לאישור רישיונות תישאר בידי השר.

<יפתח רון-טל: הדבר הכי חמור הוא עניין החלוקה.

<יפתח רון-טל: בתחום החלוקה, עד 5% זה כלום.

<יפתח רון-טל: בשביל לסבר את האוזן, אם אתם רוצים לדעת, ראשון לציון פלוס פתח תקווה זה 5%.

<יפתח רון-טל: יכולה להיות חלוקה פרטית לשתי ערים גדולות במדינת ישראל.

<יפתח רון-טל: החלוקה הזאת, אם היא מדיניות השר, אהלן וסהלן, אבל עד כמה שאני יודע, לא רק שזו לא מדיניות השר, זה ב-180 מעלות למדיניות השר.

<יפתח רון-טל: זה אחד הנושאים הכי רגישים ברפורמה.

<יפתח רון-טל: אם הנושא הזה לא יהיה מרכיב בתוך הרפורמה הכוללת, לא תהיה מוטיבציה לקיים את הרפורמה במשק החשמל.

<יפתח רון-טל: מי שמבין בשרשרת החשמל, מבין שהחלוקה היא חלק בתוך הולכת החשמל.

<יפתח רון-טל: ההולכה מתחילה במתחים ענקיים, כאשר בסוף יש מתח גבוה וגם מתח נמוך.

<יפתח רון-טל: זו החלוקה ותשתיות החלוקה.

<יפתח רון-טל: מי שמטפל באיכות המוצר הזה שנקרא חשמל מטפל ב-real time, הוא רוצה לתקן תקלה בנסיבות קשות במינימום זמן.

<יפתח רון-טל: אי אפשר לקחת את הרשת הזאת, להתחיל לחלק אותה לחתיכות קטנות ולהגיד: על זה יהיה אחראי מוישה, על זה תהיה אחראית חברת החשמל, על השלישי יהיה אחראי יצחק.

שלי יחימוביץ': ובלי מדיניות.

<אהוד אדירי: זה לא קשור לתיקון החוק.

<אהוד אדירי: דווקא חוק, ואני לא אומר את דעתי עליו, משק החשמל מ-1996 הוא זה שקובע שהחלוקה צריכה להיות מופרדת בין כמה חברות, לא בידי חברת חשמל.

<אהוד אדירי: התיקון הזה לא עושה בדבר הזה כלום.

<אהוד אדירי: יש אי הבנה.

<יפתח רון-טל: אתה טועה, אבל אין לי זמן לענות לך.

<יפתח רון-טל: אני חושב שהחוק הוא טוב.

<יפתח רון-טל: אני נוגע בכמה נקודות שלפי עניות דעתי צריך לתקן אותן.

<יפתח רון-טל: הרפורמה, שיש עליה נייר הסכמות, מדברת על סך של 10% חלוקה שיוצא מחברת החשמל.

<יפתח רון-טל: אנחנו חיים עם זה.

<יפתח רון-טל: אני חושב שיהיו מזה נזקים מאוד גדולים, אבל אם זה מה שרוצה המדינה – אהלן וסהלן, אני עושה את מה שהיא רוצה.

<יפתח רון-טל: התיקון הקטן הזה אומר - רבותיי, הרפורמה של 10% היא בסדר - -

<אהוד אדירי: הוא לא אומר את זה.

<יפתח רון-טל: מה קורה במצבי חירום?

<יפתח רון-טל: הקיבוצים מחלקים היום לעצמם.

<יפתח רון-טל: בוא נשמע את חיים ילין שיגיד מה קרה ב"צוק איתן".

<יפתח רון-טל: ב"צוק איתן", באותם קיבוצים שחברת החשמל לא מטפלת בתשתיות, חברת החשמל הוזעקה כדי לתקן את התקלות.

<יפתח רון-טל: היא התנדבה לתקן אותן.

<יפתח רון-טל: אם יהיה מחלק פרטי בירושלים בשני חורפים עם שלג, בירושלים תהיה הפסקת חשמל בסדר גודל של בין חודש וחצי לחודשיים.

<יפתח רון-טל: אני מבקש לחתום על הנייר שאומר את זה.

<יפתח רון-טל: אנחנו לא יכולים להרשות את זה לעצמנו.

<יפתח רון-טל: יכול להיות שזה היה חלק מהפשרות, אבל אין שום סיבה בעולם שהסמכות הזאת תילקח מהשר ותינתן לרשות במצב שבו זה יכול להביא, אל"ף, לרפורמה דה פקטו, ובי"ת, לנזקים באספקת החשמל, אלוהים ישמור אותנו.

<יפתח רון-טל: יש שני נושאים שלפי דעתי באים ממקום אחר.

<יפתח רון-טל: אחד, הנושא של זכות ערעור.

<יפתח רון-טל: רשות החשמל, לפי דעתי, היא הרשות היחידה ברגולציה הישראלית שאי אפשר לערער עליה אלא לבג"ץ.

<יפתח רון-טל: בג"ץ לא מקבל את הערעורים האלה ממישהו שהוא לא משפטן.

<יפתח רון-טל: אין בית דין ספציפי או בית דין מינהלי שניתן לערער על החלטה של הרשות.

שלי יחימוביץ': בית משפט לעניינים מינהליים.

<יפתח רון-טל: אין היום את הסמכות.

<יפתח רון-טל: תראו, תיקון חוק לא עושים כל יומיים.

<יפתח רון-טל: אם מתקנים כבר את החוק, צריך להכניס את הרכיב הזה שבסך הכל מגן על האזרח.

<יפתח רון-טל: מי יכול לערער?

<יפתח רון-טל: חברת החשמל.

<יפתח רון-טל: בסדר, היא מספיק חזקה.

רועי פולקמן: גוף ממשלתי אחד ילך לבית משפט על גוף ממשלתי אחר, מה ההיגיון בזה?

רועי פולקמן: יש מדיניות שר.

<יפתח רון-טל: על החלטה של הרשות לניירות ערך אתה יכול לערער, על החלטה של רשות ההגבלים העסקיים אתה יכול לערער, על החלטה של רשות המסים אתה יכול לערער, על החלטה של רשות המים אתה יכול לערער.

רועי פולקמן: מדובר רק על התעריף?

<יפתח רון-טל: אם עד לפני כמה שנים הגוף שהיה חשוב לו לערער זה חברת החשמל, היום יש אלפי אזרחים שהם יצרני חשמל פרטיים.

<יפתח רון-טל: אין להם את הכלי לערער.

<יפתח רון-טל: אני מציע לאפשר את זכות הערעור הזאת.

דוד ביטן: זה לעולם לא ייגמר.

<יפתח רון-טל: הכי נורא זה הנושא של השקיפות.

<יפתח רון-טל: המינימום הוא שהחוק הזה יאפשר שקיפות בתהליך קבלת ההחלטות של הרשות.

<יפתח רון-טל: כל תהליך קבלת ההחלטות היום ברשות החשמל הוא תהליך סמוי מהעין, בלתי דמוקרטי, בלתי נכון.

<יפתח רון-טל: זכותו של כל אזרח לדעת למה.

<יפתח רון-טל: אני מדבר על 4 תיקונים.

אלי כהן: אני חושב שהיה ברור לכולנו שהעצמאות בקביעת התעריפים תישמר.

אלי כהן: אני רוצה שגם היועצת המשפטית של הוועדה תוודא את הנושא הזה.

אלי כהן: נקודות נוספות שעלו על ידי חברת החשמל.

אלי כהן: אחת, הנושא של חלוקה.

אלי כהן: אני חייב להגיד כאן את דעתי האישית.

אלי כהן: לא נכון לקחת מונופול ממשלתי ולהפוך אותו למונופול פרטי, לא בידי חברות ממשלתיות אחרות שיהיו מונופול, קל וחומר לא בידי גופים פרטיים אחרים שיהיו המונופול.

אלי כהן: כאן, במיוחד בנושא החלוקה שהוא נושא חשוב, צריך לבוא ולקבוע שיעור מסוים.

אלי כהן: אגב, אני מזכיר שמי שקרא את דוח יוגב, בדוח יוגב הייתה התייחסות של 10%.

אלי כהן: אני רוצה שמקסימום ייקבע 10%, כאשר מעבר ל-10% תהיה החלטת ממשלה, יהיה שר, תהיה כנסת, יבואו וידונו בנושא.

אלי כהן: אני מבקש שאת הנושא הזה תשקלו.

אלי כהן: אם תמליצו עליו – מצוין, אם לא, אנחנו נעלה אותו להצבעת חברי הכנסת.

אלי כהן: הנושא הבא הוא הנושא של הייצור.

אלי כהן: בהחלט יש כאן נושא של העברת סמכויות לרשות החשמל.

אלי כהן: לגבי הנושא של סמכות של עד 100 מגה ואט כולנו רואים, לצורך העניין, שב-2020, על בסיס הרישיונות שכבר ניתנו, נהיה ב-40% ייצור עצמי.

אלי כהן: גם כאן אני חושב שיש מקום לשקול את זה שתהיה מדיניות.

אלי כהן: ברגע שהייצור הפרטי יעבור אחוז מסוים, שוב, לצורך העניין, תהיה החלטה של הממשלה, של הנוגעים בדבר, של השר.

אלי כהן: גם הנקודה הזאת תישקל.

אלי כהן: אני לא יודע אם הנושא של זכות ערעור שעלה כאן קיים ברשויות אחרות.

אלי כהן: נראה לי לא סביר, אבל כאן אני מבקש ממך, יו"ר חברת החשמל, להביא דוגמאות לישיבה הבאה ככל שקיימות.

אלי כהן: נושא של שקיפות.

אלי כהן: אני חושב שאנחנו נתמוך בנושא של השקיפות, בכך שיהיה דיון שיהיה ברור, שיוכלו לבוא ולראות מה המסקנות, יוכלו לבוא ולראות התאמה מחוקים נוספים.

אלי כהן: מנכ"ל משרד התשתיות, לגבי הנושא של ה-OECD שעלה כאן.

אלי כהן: נבקש שיהיה קשר בין רשות החשמל למשרד התשתיות.

אלי כהן: יהיה חשוב לנו לראות האם באמת אנחנו עושים איזו תקלה או משהו כזה.

אלי כהן: נרצה את התייחסותך הספציפית בישיבה הבאה לנושא הדוח של ה-OECD.

אלי כהן: נאמר שבעניין התעריפים יש עצמאות מוחלטת, אך יחד עם זאת יש לשר, ואני מקבל את זה, את היכולת לבוא ולקרוא לדיון חוזר.

יובל שטייניץ: לא בתעריפים.

אלי כהן: למעט התעריפים.

אלי כהן: גם לגבי הנושאים האחרים אני מבקש שתהיה סופיות החלטה.

אלי כהן: זה לא רשום בחוק היום.

אלי כהן: אני מבקש שיהיה פרק זמן מסוים שבו הדיון קורה ובו הוא מסתיים.

אלי כהן: אנחנו לא נרצה להיות במצב שיהיה כאן שיתוק מוחלט וסופי.

אלי כהן: אנחנו רוצים שתהיה סופיות החלטה בנושא הזה.

אלי כהן: אני, אגב, חושב שהגישה הנכונה היא שרשות כפי כל רשות אחרת במדינת ישראל כפופה לשר.

אלי כהן: כך זה צריך להיות.

אלי כהן: יש את מדיניות הממשלה, יש את מדיניות השר, זה הדבר שצריך להיות, אבל יחד עם זאת אני לא רוצה הגדרות מיוחדות לרשות הזאת.

אלי כהן: יש לנו לא מעט רשויות אחרות בארץ שגם הן כפופות לשר.

אלי כהן: אני מבקש ממך, מנכ"ל המשרד, שלפני הישיבה הבאה שאני מתכוון לעשות בשבוע הבא - אני מתכוון עד נובמבר לבוא ולסיים את הנושא של תהליך החקיקה - לזמן את יושבת ראש רשות החשמל אליך כדי לבוא ולראות.

אלי כהן: אני חושב שזה דבר נכון במינהל תקין.

אלי כהן: חשוב לי שתיתן לה את ההזדמנות לבוא, לשבת ולדבר.

אלי כהן: אם יש הערות ענייניות אני אשמח.

אלי כהן: חברים, אני רוצה להודות לשר שטייניץ, שבא ודיבר על הרפורמה הזאת שהיא באמת רפורמה חשובה, אני רוצה להודות לצוות המשרד, לחברת החשמל ולרשות החשמל.

אלי כהן: נתראה שבוע הבא.

אלי כהן: תודה רבה.

אלי כהן: ראש חודש טוב לכולם.